Dragi gost u Beogradu - Milorad Dodik – Bosna prebivalište, Srbija domovina - Nedeljnik Vreme\nNa svečanoj akademiji u Centru "Sava" sa Dmitrijem Medvedevim\nPoseta Medvedeva Beogradu potvrdila je ocene da bi se izveštaj o učesnicima bilo kog značajnog skupa u Srbiji mogao završiti istim rečima: "I, naravno, Dodik." Da li je premijer Republike Srpske tako često u Srbiji zbog bratske ljubavi ili iz političkih interesa i čijih\nKad Milorad Dodik kaže da živi u Bosni ali mu je srce u Srbiji, moglo bi se zaključiti da je reč o čoveku koji u životu uglavnom ide tamo kud ga srce vodi: premijer Republike Srpske gotovo da je neizostavan gost svakog iole značajnijeg događaja u Srbiji – političkog, ekonomskog, sportskog…\nDodikovi oponenti, međutim, raspolažu bogatim arsenalom dokaza za tvrdnju da je reč o izrazito pragmatičnom čoveku. I to ne samo zbog toga što je solidno bogatstvo, s kojim je ušao u politiku, tokom godina provedenih na vlasti (kao proklamovani socijaldemokrata?!) uspeo drastično da uveća, već i zbog toga što je njegova politička karijera obeležena nizom izrazitih suprotnosti.\nSTALNO PRISUTAN: Milorad Dodik sa Vojislavom Koštunicom na Danu policijefoto: tanjug\nTako, recimo, političar koji je na vlast došao uz jaku (presudnu) podršku međunarodne zajednice, danas slovi kao glavni faktor dezintegracije dejtonske Bosne, tvorevine nastale po projektu iste te međunarodne zajednice. Slično tome, i njegov odnos sa beogradskom političkom elitom mogao bi se opisati kao "slalom": obožavalac Slobodana Miloševića, postao je njegov neprijatelj; političar koji je 2007. dočekivao srpsku Novu godinu sa Vojislavom Koštunicom, Cecom Ražnatović i Borom Đorđevićem i koji je u februaru 2008, ponovo u organizaciji Koštunice, govorio na mitingu "Kosovo je Srbija" (nakon koga je, u neredima, spaljena Američka ambasada u Beogradu), ubrzo potom aktivno se uključio u predizbornu (pobedničku) kampanju Borisa Tadića i njegove Demokratske stranke. I nastavio da bude redovan inventar na važnim događajima u Tadićevoj Srbiji, poput prošlonedeljnog ugošćavanja ruskog predsednika Dmitrija Medvedeva (na svečanosti na kojoj je Dodiku bilo rezervisano mesto u prvom redu, pored Tadića, a za Koštunicu, ranijeg bliskog prijatelja premijera Republike Srpske, bilo je planirano mesto u petom redu, iza Milanke Karić i Ekstra Nene, što je ovoga uvredilo i odvratilo od odlaska u Sava centar).\nSa Koštunicom i Velimirom Ilićem na koncertu Cece Ražnatović (2007)…foto: andrej čukić\nMožda je Dodik pripadnik one retke srećne vrste kojoj srce i pamet biraju isto, ali, šta je sa Srbijom, Dodikovom "domovinom" koja najmoćnijem banjalučkom političaru redovno omogućava rezervacije za beogradske svečane lože? Da li Srbija neskriveno i iskreno podržava Dodika u njegovoj politici u Bosni? Ili, sasvim suprotno tom tumačenju, upravo u interesu moćnijih igrača, Beograd pokušava da disciplinuje "mlađeg brata" čije ponašanje ozbiljno preti da se otme kontroli?\nSa Tomislavom Nikolićem i drugima na mitingu protiv proglašenja nezavisnosti Kosova…foto: a. anđić\nNema naznaka o bitnoj promeni odnosa između Dodika i Srbije u poslednje vreme, ali čini se da je njegovo prošlonedeljno učešće u dočeku ruskog predsednika "prelilo čašu" i isprovociralo mnoštvo komentara koji bi se grubo mogli podeliti u dve gorenavedene kategorije (Dodik govori ono što Srbija misli vs. Srbija disciplinuje Dodika). Čak je i ministar spoljnih poslova Srbije Vuk Jeremić, boraveći u Sarajevu dan nakon susreta sa Medvedevom, morao da novinarima odgovara na pitanje da li je Dodik proteklih dana bio previše u Beogradu (zbog čega je i pre vremena napustio butmirski skup posvećen budućnosti Bosne). Jeremić je takve ocene nazvao "preteranim" i ocenio da je "Dodik, kao demokratski izabrani vođa srpskog naroda u BiH uvek drag gost u Beogradu, ali su dobrodošli i predstavnici drugih BH naroda kojima je poziv uvek otvoren".\nU počasnoj loži na "Marakani" sa Borisom Tadićem, Tomislavom Karadžićem i Snežanom Samardžić-Marković…foto: studio "žika slika"\nMinistar je, ubrzo potom, bio prinuđen i da opovrgava komentare prema kojima se u Sarajevo zaputio upravo zato da bi umanjio štetu procesu evrointegracije Srbije, nanetu prisustvom Dodika na dočeku Medvedeva. Tu vrstu tumačenja jezgrovito je izložio Zoran Ostojić, poslanik Liberalno demokratske partije (LDP) u "Utisku nedelje", rekavši da je Jeremić "morao da vadi kestenje iz vatre" zbog ispoljene srpske podrške Dodiku "koji zateže u Bosni". Jeremić, s druge strane, tvrdi da je dolazak Medvedeva u Beograd "ojačao Srbiju", pa je Haris Silajdžić, bošnjački član Predsedništva BiH, "prvi put prihvatio sastanak sa nekim iz Srbije".\nIako ministar Jeremić redovno tvrdi da "Srbija nema ni kapacitet, niti želju da svojoj braći bilo šta nameće" te da su "prošli ti dani kada je Beograd, zavrtao ruku Srbima", a Doris Pak, izvestiteljka Evropskog parlamenta za BiH, dodaje da je "Dodik toliko svojeglav" da ne veruje da bilo ko može "uticati na njega i poteze koje zacrta u glavi", mnogo je razloga za zaključak o specijalnoj ulozi specijalnih veza Srbije i RS u rešavanju pitanja budućnosti Bosne. I to ne samo zbog toga što je Dodik tražio da Srbija aktivno učestvuje u pregovorima o ustavnoj reformi BiH, već i zbog toga što se njegovo ime prečesto pominje u priči o stranim posetama Beogradu: tako su, recimo, mediji proletos tvrdili da je američki potpredsednik Džozef Bajden "u Srbiju došao sa eksplicitnim pretnjama i nagradama za kooperativnost Beograda prema američkom prioritetu da po svaku cenu spreči razgradnju BiH" (odnosno, da je od Tadića tražio da umiri Dodika). A nedavno je i Karl Bilt, ministar spoljnih poslova Švedske, zemlje predsedavajuće EU, poluinkognito posetio Tadića i Jeremića, motivisan, prema ocenama medija, početkom razgovora u Butmiru. Pojavila se, čak, i nezvanična informacija da je Brisel ponudio Beogradu jači pritisak EU da se odblokira Sporazum o stabilizaciji i pridruživanju ukoliko uticajem na Dodika omogući kompromis u pregovorima o BiH, i to pre Samita EU predviđenog za 10. i 11. decembar.\nMožda je u toj činjenici, da se Dodikovo ime sve češće upetljava u priču o međunarodnom položaju Srbije, razlog što je njegovo prisustvo u "domovini" poslednjih dana izazvalo toliko komentara – iako ni ranije nije manjkalo povoda za postavljanje pitanja o specijalnoj ulozi tog stranog državljanina u srpskom političkom, ekonomskom i sveukupnom životu. Kako bi se, recimo, moglo objasniti Dodikovo martovsko prisustvo otvaranju "srpskog Davosa", kopaoničkog samita domaće političke i ekonomske elite, posvećenog ekonomskim problemima Srbije, na kome je premijeru RS pripalo počasno mesto, između predsednika i premijera Srbije, Borisa Tadića i Mirka Cvetkovića?! Možda njegovom brigom za očuvanje vrednosti nekretnina i druge lične imovine locirane na teritoriji Srbije?


Nacionalni internet registar Srbije (RNIDS) raspisao konkurs za uspešne preduzetnike na internetu - SMT\nNacionalni internet registar Srbije (RNIDS) raspisao konkurs za uspešne preduzetnike na internetu\nHome » Posts » Nacionalni internet registar Srbije (RNIDS) raspisao konkurs za uspešne preduzetnike na internetu\n17 May 2016 | Biznis, Edukacija, Popularan\nFondacija „Registar nacionalnog internet domena Srbije“ (RNIDS) u sklopu svojih programa saradnje sa lokalnom internet zajednicom namerava da, povodom 10 godina od svog osnivanja, tokom 2016. promoviše zapažene primere internet prisustva malih privrednika, koje će izabrati kroz Konkurs „Pravi primeri internet prisustva“.\nPrave primere odabraće nezavisna petočlana komisija RNIDS-a, sastavljena od domaćih stručnjaka iz različitih oblasti.\nOni koji budu izabrani kao dobar primer internet nastupa, imaće priliku da se pojave u jesenjoj promotivnoj kampanji RNIDS-a, jer je cilj konkursa promovisanje domaćih privrednih društava i preduzetnika koji na kvalitetan način koriste Internet i tako doprinose svom osnovnom (offline) biznisu.\nKonkurs je namenjen onima čiji su internet sajtovi na jednom od nacionalnih internet domena (.RS ili .СРБ) i spadaju u male privredne subjekte do 20 zaposlenih, a da pritom zadovoljavaju i uslove iz Konkursa „Pravi primeri internet prisustva“.\nZainteresovani bi pre prijave trebalo da na ovom linku provere da li ispunjavaju uslove učešća na RNIDS-ovom Konkursu. Ukoliko zadovoljavaju kriterijume, ostaje im da popune elektronsku prijavu najkasnije do 30. maja 2016. godine u 10 časova.\nLista prijavljenih koji su ušli u uži izbor biće objavljena u prvoj polovini juna 2016.\nStudenti iz Niša osmislili rasvetu koja troši 10 puta manje energije\nSAMSUNG NA MARKETING PROŠLE GODINE POTROŠIO 10 MILIJARDI DOLARA\nYU YUTOPIA – NAJMOĆNIJI MOBILNI TELEFON NA SVETU\nMAKERbuino edukacijski uređaj kao konzola za igranje


Predsednik Rusije Vladimir Putin uručuje danas u Kremlju državne nagrade za dostignuća u umetnosti, nauci i tehnologiji.\nKao što je rekao je Putin, uručivanje nagrada je uvek poseban događaj, jer su laureati neobični, izvanredni ljudi, čija dostignuća su donela veliku korist Rusiji.\nUručujući nagrade, ruski predsednik je citirao cara Petra Velikog: „Ograđujući otadžbinu od neprijatelja bezbednošću, potrebno je da se slava države pronađe kroz umetnost i nauku“. „Naši današnji laureati uspeli su da u potpunosti realizuju svoj dar, sposobnosti, talente i potvrde visoku misiju u službi naroda“, rekao je Putin.\nPredsednik Rusije rekao je da su Rusija „i naš narod preživeli ne samo nagli prodor ka novom, bez čega je nemoguć razvoj, već i izuzetno opasno i nemirno vreme slabljenja državnosti i osetljivosti društvenih temelja“.\nU svom govoru na prijemu u Kremlju u čast Dana Rusije, predsednik je istakao da su „sve ove teškoće prevaziđene“. „Iz godine u godinu uporedo sa razvojem demokratskih institucija podizao se nivo otvorenosti društva i dolazilo saznanje o značaju sopstvenih korena i tradicije, razumevanje da je neophodno da se ide napred samo kao jaka autonomna i nezavisna država“, rekao je šef države.\nOn je istakao da se „snaga države obezbeđuje političkom stabilnošću, jedinstvom ciljeva i konsolidacijom društva“. „Svi zajedno smo uspeli da sačuvamo i obezbedimo suverenitet svoje zemlje, jedinstvenu raznolikost naroda Rusije i sprečimo devalvaciju i zanemarivanje principa građanskog patriotizma“.\nOn je istakao da je Rusija uspela jasno da definiše nacionalni interes. „Naučili smo da čvrsto da stojimo oslanjajući se, između ostalog, na istorijskom iskustvu“, naglasio je Putin.\nNa Puškinovom trgu organizovan je festival „Multietnička Rusija“. Otvoren je specijalan gradić sa šatorima „Zemlja crtanih filmova“ (crtani filmovi o različitim narodima i gradovima), interaktivna „Država zanata“ (kovačnica sa čekićem i nakovnjem) i lutkarska radionica „Zemlja lutaka“.


Predavač: Jakob Matsen\nKao grad koji odlikuju nova i uzbudljiva arhitektura, odlična infrastruktura javnog saobraćaja, prvoklasni uslovi za prevoz biciklima, obnovljeni i poboljšani javni prostori koji su omogućili lepršav gradski život i živu gastronomsku scenu, Kopenhagen pruža kvalitetan život i svojim stanovnicima, i posetiocima.\nSve ovo proisteklo je iz političkih sporazuma između grada Kopenhagena i države Danske pokrenutih pre gotovo trideset godina, posle čega su sprovođene konkretne akcije gradske uprave i ostalih učesnika.\nZahvaljujući predstavi novog statusa prestonice, zamišljenoj početkom devedesetih godina prošlog veka, i želji da se poboljšaju javni saobraćaj i fizička veza Danske i Švedske, počele su pripreme da Kopenhagen i oblast Eresunda postanu ozbiljni konkurenti u sve jačem takmičenju među evropskim gradovima u privlačenju investicija i prosperitetu.\nOvi početni politički sporazumi, posle kojih su sledila velika ulaganja u obnovu delova grada, kao i glavni urbanistički planovi uređivanja zemljišta i pretvaranja postojećih luka i industrijskih postrojenja u nove oblasti za višestruku upotrebu, doveli su do doslednog i neprestanog rada na udruženim gradskim strategijama, propisima i konkretnim planovima. Sve ovo konačno je preraslo u današnju urbanističku praksu, koja daje prednost gradskom životu i osmišljavanju gradskog prostora nad objektima, odnosno biciklima i pešacima nad automobilima. Umesto da trenutne potrebe za ekološkim angažovanjem i održivošću suprotstave razvoju novog i živog grada, ove mere su uklopljene u svaki novi delić gradskog prostora, javnu infrastrukturu i građevinske radove, tako da je Kopenhagen spreman da se suoči sa promenom klime i da ostvari svoj cilj, a to je prestanak emisije ugljen-dioksida do 2025. godine.\nOvaj novi i holistički pristup urbanizmu i izgradnji omogućio je da je današnji Kopenhagen postane grad po meri čoveka.\nJakob Macen (1972), arhitekta i urbanista, školovao se na Arhitektonskom fakultetu u Orhusu, a živi u Kopenhagenu, gde već dvanaest godina radi u Upravi za tehnička pitanja i zaštitu životne sredine. U službi gradskog arhitekte, nadležan je za planiranje nove gradske celine – Erestada, a takođe učestvuje u izradi opštih planova razvoja Kopenhagena.\n* Predavanje se realizuje u saradnji sa Ambasadom Danske u Beogradu.\n Danska Arhitektura\nViše iz ove kategorije  PRILAGODLJIVO OŽIVLJAVANJE JAVNIH PROSTORA / Predavač: Studio ADEPT\tSAVREMENA DANSKA ARHITEKTURA / Izložba, Plato ispred KCB, Trg republike 


Gmail uvodi novu opciju koja će vam se svidjeti – Kakanj-X\nNa 18 ožu, 2019 254\nNajnovija nadogradnja Gmaila za Android uređaje uključuje i opciju zakazivanja slanja e-mailova. Tako ćete, na primjer, moći da odložite slanje e-maila za deset minuta ili deset dana.\nPored ove opcije, korisnicima će biti omogućeno i otkazivanje slanja zakazanog e-maila. Takođe, zakazani e-mailovi će biti poslani i kada budete offline ili ukoliko vam se isprazni baterija na telefonu.\nOvo nije prvi put da se govori o ovoj mogućnosti na Gmailu. Sredinom prošle godine pojavile su se naznake da bi Gmail mogao da omogući zakazivanje slanja e-mailova, a sada je ova opcija korisnicima bliža nego ikada, piše “B92“.\nPostoji mogućnost, pišu strani mediji, da Gmail pokrene novu opciju za svoj 15. rođendan koji obilježava sljedećeg mjeseca.


Lucy Dacus objavila singl “Addictions” – Lampshade Media\nNikola Stanojevic 24. January 2018. 0 0\nNakon prvog singla „Night Shift“, mlada indie rock pevačica u usponu, Lucy Dacus, daje nam dalji uvid u materijal sa predstojećeg albuma „Historians“. Singl „Addictions“ ispraćen je spotom koji možete pogledati na sledećem linku:\nSpot za pesmu „Addictions“ predstavlja kontrast između crno-bele prošlosti obavijene zavisnošću i obojene sadašnjosti. Protagonista priče je nepoznata devojka sa ramom koji, kada se kroz njega gleda odvaja od stvarnosti i sadašnjosti, ističući prošlost i fantaziju. Spot je režirala sama Lucy Dacus.Za razliku od prethodnog singla, pesma „Addictions“ odiše nešto življim aranžmanom sa naglašenim duvačkim deonicama.\nPevačica koju je eminentni The Times magazin opisao kao nedostajuću kariku između Stevie Nicks i Velvet Underground objaviće svoj drugi studijski album „Historians“ 2. marta za izdavačku kuću Matador Records. Prvi album „No Burden“ pozicionirao je Lucy Dacus visoko u svetu indie rock muzike. Njen vokal i tekstovi su veoma cenjeni u muzičkom svetu i po mišljenju mnogih će u budućnosti biti antologijski.\nTags addictions album historians lucy dacus Matador Records singl spot video\nPrevious ArticleNajveća Imena Aktuelne Britanske Scene Na Izdanju "Everything Is Recorded By Richard Russell"\nNext ArticleJack White objavio treći singl sa predstojećeg albuma


EU daje BiH dodatnih 10 miliona evra za migrante - BIGportal.ba\nAugust 19, 2019 August 19, 2019 025\nEvropska komisija usvojila je danas odluku o izdvajanju 10 miliona evra dodatnih sredstava za podršku Bosni i Hercegovini u rješavanju povećanog prisustva migranata i izbjeglica. Sa ovim dodatnim izdvajanjem, ukupna sredstva Evropske unije za pitanje migracija u Bosni i Hercegovini od početka 2018. godine iznose 34 miliona evra.\n“To će takođe pomoći vlastima BiH pri dobrovoljnom povratku migranata u njihove države porijekla”, navedeno je.\nOd 2007. godine, Evropska unija pruža pomoć BiH u iznosu od 58,6 miliona evra u oblasti migracija i upravljanja granicama kroz Instrument za pretpristupnu pomoć (IPA). Zemlja je i korisnica Regionalnog IPA programa “Podrška zaštitno-osjetljivom upravljanju migracijama” u vrijednosti od gotovo 14,5 miliona evra.\nPokrali donaciju Srbije Srebrenici\nMeteorolozi: Oluja “Umberto” postaje uragan\nSkola odveo Argentinu u finale Svjetskog prvenstva!


Pročitajte dnevni horoskop za subotu, 25. avgust 2018. godine - Savršena\nStigao nam je vikend, vreme je da se lepo odmorimo i zaboravimo na sve probleme koji su nas tištili prethodnih dana. Današnji dan bi mogao da vam donese neki neočekivan uspeh, ne možda što se posla tiče, ali na privatnom planu vrlo moguće.\nNe očekujte neke milione i avione, možda danas dobijete osmeh od neke osobe kamenog lica, možda sami sebe naterate na nešto što odavno odlažete, možda vam voljena osoba više puta kaže da vas voli nego inače, možda oduševite nekoga…\nIskoristite dan za druženje i komunikaciju sa ljudima, ali i za pripremanjen ekih kratkoročnih i dugoročnih planova, nikada se ne zna šta bi iz toga moglo da ispliva. Napravite danas i neku promenu, iznenadite druge ili čak i sebe, danas je dan i za promene i dan za uživanje, nikako ne sme da vam bude dosadno.\nU nastavku pročitajte dnevni horoskop za subotu, 25. avgust 2018. godine. Kliknite na strelice kako biste došli do svog znaka.


Tegeltija: U prijetnje uključene međunarodne bezbjednosne i neke druge institucije | Banjaluka.net\nTegeltija: U prijetnje uključene međunarodne bezbjednosne i neke druge institucije\nPredsjedavajući Savjeta ministara Zoran Tegeltija izjavio je danas da su u prijetnje srpskom članu Predsjedništva BiH Miloradu Dodiku i njegovoj porodici, prema informacijama koje je dobio MUP Republike Srpske, uključene određene međunarodne bezbjednosne agencije i neke druge institucije.\n“To je nama jako indikativno i zabrinjavajuće”, rekao je Tegeltija na konferenciji za novinare u Banjaluci.\nOn je naveo da će danas obaviti razgovor sa bezbjednosnim agencijama u BiH, ali i međunarodnim, te da očekuje da i one izađu sa svojim stavovima poslije tih razgovara.\n“Ako oni ne budu izašli sa svojim stavovima, ja ći iznijeti stavove, zapažanja i saznanja koja u ovom trenutku imam”, rekao je Tegeltija.\nOn je napomenuo da je MUP u skladu sa procjenama preduzeo odgovarajuće aktivnosti, te da je razgovarao da ministrom unutrašnjih poslova.\n“MUP zaista ima informacije od partnerskih službi iz inostranstva, a i domaće informacije o tome da je dodatno ugoržena bezbjednost srpskog člana Predsjedništva BiH Milorada Dodika i njegove porodice. MUP će uraditi sve što je potrebno da se zaštiti bezbjednost Dodika i njegove porodice”, rekao je Tegeltija.\nTegeltija je istakao da su informacije zabrinjavajuće, da smatra da će imati više informacija.\nSasvim je sigurno, naglasio je, da je MUP sposoban i u stanju da obezbijedi bezbjednost Dodiku i svim građanima u Srpskoj, a napomenuo je i da se danas pokazuje koliko je bila opravdana Dodikova odluka iz 2018. godine da o bezbjednosti srpskog člana Predsjedništva brine MUP Srpske. /kraj/msb/bon/video\nTegeltija: CIK kompromitovan toliko da mu se ne može vjerovati\nTegeltija je izjavio da će biti finansijska sredstva za izbore ukoliko bude izbora, te ukazao da je Centralna izborna komisija /CIK/ BiH toliko kompromitovana da joj se ne može vjerovati.\n“Postavlja se ključno pitanje da li su u ovom trenutku potrebni izbori i da li se u ovom trenutku mogu obezbijediti fer i korektni izbori”, rekao je Tegeltija na konferenciji za novinare u Banjaluci.\nOn je napomenuo da je bar jedan od tri naroda nezadovoljan Izbornim zakonom i prijeti da će bojkotovati izbore.\nTegeltija je upitao i kome su potrebni izbori u trenutku kada je CIK do te mjere kompromitovan da mu niko više ne može da vjeruje.\n“Što se tiče mene i političke partije kojoj pripadam, nadam se da će biti održani izbori u oktobru i da će na njima biti poražene sve one nekakve izdajničke politike koje se žele kreirati u Republici Srpskoj”, rekao je Tegeltija.\nKada je riječ o budžetu zajedničkih institucija, Tegeltija je rekao da će biti usvojen u onom trenutku kada ga usvoji parlament BiH.\nDiplomate zabrinute: Moglo bi biti ugroženo štampanje glasačkih listića


Top pet najtraženijih letnjih destinacija za 2021.\nPutovanja Autor:Anđela Krstovic02. mar. 202121:19\nPrema podacima jednog od najvećih svetskih turoperatora TUI-ja, po dosadašnjem bukingu programa za 2021. godinu, Hrvatska se nalazi na visokom drugom mestu najtraženijih destinacija na tržištu Austrije, rekao je Branimir Tončinić, direktor Predstavništva Hrvatske turističke zajednice u Beču.\nNa visokom nivou – ovako će izgledati putovanja u budućnosti\n„Izuzetno nam je drago što i istraživanje TUI-ja potvrđuje prethodne analize i procene prema kojima je Hrvatska jedna od najtraženijih inostranih destinacija Austrijanaca. Optimizam daju i procene TUI-ja kako vakcina i poboljšane mogućnosti testiranja, kod gostiju pobuđuju veći osećaj sigurnosti što pozitivno utiče i na potražnju za putovanjima“, istaknuo je Tončinić i dodao da u TUI-ju u narednim nedeljama očekuju dalji oporavak poslovanja.\nTrenutni buking turoperatora TUI Austrija pokazuje kako je najtraženija letnja destinacija u 2021. godini Grčka, na drugom mestu je Hrvatska, slede Italija, Španija i Turska. Kada se u obzir uzmu generalni trendovi i opšti interes za putovanja, omiljena inostrana destinacija Austrijanaca je Italija, dok je Hrvatska ponovno zauzela visoko i odlično drugo mesto, piše portal Punkufer.hr.\nAnaliza TUI-ja takođe pokazuje da je za vreme korona krize poraslo korišćenje sopstvenog prevoznog sredstva pri realizaciji turističkih putovanja, te kako su se prioriteti kupaca promenili, pa je fleksibilnost postala važnija nego ikada pre. Navedeno se posebno odnosi na mogućnost storniranja putovanja i povoljne uslove povratka novca. Do sada ostvareni buking pokazuje veći interes za hotelima više kategorije i paketima s raznim pogodnostima kao što su dodatna noćenja, sobe više kategorije, besplatni transferi i slično.\nSrpsko selo koje je ušlo u izbor za najlepše na svetu


Han u Sarajevu razgovara sa zvaničnicima BiH i roditeljima ubijenih Davida Dragičevića i Dženana Memića - Istinito.com - Ne budi ovca!\nPočetna > Aktuelno > Han u Sarajevu razgovara sa zvaničnicima BiH i roditeljima ubijenih Davida Dragičevića i Dženana Memića\n28. Marta 2019. Istinito382Leave a Comment on Han u Sarajevu razgovara sa zvaničnicima BiH i roditeljima ubijenih Davida Dragičevića i Dženana Memića\nHan će se sastati sa članovima Predsjedništva BiH u 10.00 časova, a potom i sa predsjedavajućim Savjeta ministara u tehničkom mandatu Denisom Zvizdićem i ministrima spoljne trgovine i ekonomskih odnosa Mirkom Šarovićem i finansija i trezora Vjekoslavom Bevandom.\nNakon sastanaka sa zvaničnicima, Han će u prostorijama Delegacije EU u Sarajevu u podne razgovarati sa majkom ubijenog Davida Dragičevića, Suzanom Radanović, i ocem ubijenog Dženana Memića, Murizom Memićem. Tema ovog sastanka su nepovjerenje u domaće institucije, njihov nerad i vođenje neadekvatnih istraga u slučajevima očiglednog ubistva.\nJohanes Han će u 13.30 časova održati konferenciju za novinare u Delegaciji EU u Sarajevu.\n“Кomesar će početi posjetu sastankom sa predstavnicima organizacija građanskog društva koji rade na pitanjima okoline, a potom će se sastati sa političkim vlastima, uključujući članove Predsjedništva BiH, predsjedavajućeg Savjeta ministara, ministra za spoljnu trgovinu i ekonomske odnose, ministra finanisija i trezora, kao i predstavnike različitih političkih partija”, navodi se u saopštenju.\nКomesar EU za susjedsku politiku i proširenje će, nakon posjete Sarajevu, posjetiti i Beograd gdje će se sastati sa predsjednikom Srbije Aleksandrom Vučićem i premijerom Anom Brnabić\nTagged istinito johanes han muriz memic predsjedništvo sarajevo sastanak savjet ministara suzana radanović


- Mi sarađujemo deset godina i ne želim da se tumači da sam na strani onih koji hoće da ga sruše. Mi nastojimo da pobedimo u prvom krugu - kazao je Dačić za TV Pink.\nOn je rekao da će odluka o tome da li će SPS na izborima nastupiti samostalno ili u koaliciji sa SNS biti doneta na osnovu istraživanja javnog mnjenja, do 1. februara.\nKazao je i da će SPS podržati Aleksandra Vučića za drugi mandat na mestu predsednika Srbije ako se kandiduje, ali da će u suprotnom ta stranka imati svog kandidata.\n"Vlada je ispunila zahteve"\nDačić je izjavio danas da je odlukom o prekidanju saradnje sa rudarskom kompanijom ''Rio Tinto'' Vlada Srbije ispunila sve zahteve ekoloških pokreta i da svi eventualni zahtevi koji budu stizali spadaju u domen dnevne politike i predstojećih izbora.\n- Pre toga je bilo zahteva oko Zakona o refendumu i narodnoj inicijativi i Zakona o eksproprijaciji, a ovim je završena priča oko zahteva vezanih za "Rio Tinto" - rekao je Dačić za TV Pink.\nPodsetio je da je premijerka rekla da svi koji žele, a što je, kaže, bio jedan od zahteva ekoloških protesta, mogu da pogledaju sva akta koja su potpisana sa "Rio Tintom" koji je, dodao je, došao u Srbiju u vreme vlade Vojislava Koštunice.\n- Svih ovih godina nisam nijednom čuo nikakvu izjavu koja je dirala u taj projekat i pominjala da ima problema vezanih za zaštitu životne sredine - kazao je predsednik parlamenta.\nOn smatra da više nema suštinskih razloga za proteste i da je, kaže, zato najavljeno da će protesti biti usmereni na MUP i prekršajne prijave.\n- I tu ima više grupacija, koje se međusobno takmiče, ali kada je reč o zahtevima grupacije koju predvodi (Aleksandar Jovanović) Ćuta sada je sve skinuto sa dnevnog reda - rekao je Dačić.\n"Inicijativa nije kompletna"\nKomentarišući zahtev inicijative ''Kreni-promeni'' koja traži hitnu verifikaciju narodne inicijative predate parlamentu sa ciljem da se zabrani iskopavanje litijuma i bora u Srbiji, zbog čega je sinoć održan protest ispred Predsedništva, Dačić je rekao da treba odvojiti politiku od procedure i da ta inicijativa nema nikakve veze sa predsednikom Aleksandrom Vučićem.\nNaveo je da je tekst narodne inicijative koju je predao Savo Manojlović, sa zahtevom za verifikaciju, nije kompletan i da ne sadrži obrazloženje što je, kaže, propisano zakonom.\n- Odgovorio sam mu četiri dana nakon prijema inicijative, jer je tražio ubrzani postupak. Pozvao sam ga, ali nije hteo da se javi jer je došlo do incidenta ispred parlamenta, a koji nema nikave veze sa Skupštinom. To se dogodilo izvan skupštinske ograde, a mi nismo bili obavešteni da će biti održana bilo kakva konferencija - rekao je Dačić.\nPojasnio je da procedura predviđa da Manojlović u roku od 15 dana ispravi i dopuni inicijativu, a da će on kao predsednik parlamenta dati saglasnost ako je sve u skladu sa zakonom.\n- Ponudio sam i da skupštinske službe pomognu u pisanju kako ne bi pravili alibi da postoje opstrukcije u parlamentu - rekao je Dačić.\nNaveo je da je rok za prikupljanje potpisa 90 dana i da se ne uvažvaju onlajn potpisi, već da Manojlović treba da podnese listu od 30.000 potpisnika.\n- Kada se sve to vrati, organi skupštine treba da zauzmu stav povodom te inicijative. Sada smo daleko od toga da se raspravlja da li će taj zahtev biti prihvaćen ili ne - kazao je Dačić.\nNaveo je da je Manojlović tražio verifikaciju po hitnoj proceduri kako bi okončali prikupljenje potpisa sa ciljem da Skupština pre raspuštanja 15.februara usvoji narodnu inicijativu.\n- Mnogo je proceduralnih stvari da bi to stiglo da bude na dnevnom redu pre raspuštanja. Ali ne postoji bilo kakva opstrukcija, oni moraju da znaju ko je za šta nadležan. Uvek sve usmere na Vučića, ali on nema nikakve veze sa tim - naveo je Dačić.\nDačić se osvrnuo i na referendum održan 16. januara, komementarišući navode nekih opozicionih stranaka da je falsifikovan deo glasova na referendumu o promeni Ustava Srbije.\nOn je ocenio to "traženje alibija" pred prestojeće izbore, koji treba da budu raspisani 15. februara.\nIvica Dačić „Rio Tinto“ Protesti Ekologija Ekološki protest\nDačić: Nećemo uvoditi sankcije Rusiji, ne zato što se PLAŠIMO, već zato što je to na štetu Srbije\n07:30 U RUMENCI DANAS ČAK 12 ULICA BEZ STRUJE Isključenja i u Novom Sadu, evo i spiska ulica\n07:30 Ovo je DANAŠNJI KURS DINARA prema evru


"У Босни и Херцеговини неће бити никаквог отцепљења"\n"U Bosni i Hercegovini neće biti nikakvog otcepljenja"\n23-01-2017 22:14 Svet Region\nU Bosni i Hercegovini neće biti nikakvih dezintegracija, cenimo delovanje Aleksandra Vučića i sa Vladom Srbije koju on vodi možemo da kreiramo dobre odnose.\nBiH - RS (Ilustracija: Pravda)\nTo je gostujući u Kažiprstu rekao predsedavajući Saveta ministara Bosne i Hercegovine Denis Zvizdić.\n- Mislim da smo na konferenciji za medije rekli sve šta smo imali kao dominantne teme, fokusirali smo se na očuvanje mira i stabilnosti u regionu. Ako to uspemo, to će nam omogućiti evropski razvoj, privlačenje stranih investicija i stvaranje ambijenta za mlade, da ostanu ovde i da primene svoja znanja. Cilj je smirivanje tenzija u regionu i okretanje ka životnim temama i za BiH i za Srbiju - rekao je Zvizdić.\nNa pitanje šta ugrožava stabilnost, rekao je da je izvorište teška radikalna retorika političara koji provociraju tenzije u BiH i regionu.\n- To su svi oni koji ne obraćaju pažnju na prioritete i umesto da govore o ekonomiji i evropskom putu, govore o referendumima, separaciji, otcepljenju... Dodik je dobar primer toga, kontinuiranim delovanjem, koje je u suprotnosti sa Dejtonom i prioritetima BiH, celo vreme je stvarao tenzije i na kraju imamo sankcije. Nismo srećni zbog toga, ne želimo da lideri u BiH budu sankcionisani. Moramo da onemogućimo takvo delovanje koje onemogućava razvoj. Problem sa Dodikom se može rešiti kada bi on želeo da se reši, kada bi mu dnevna politika bila okrenuta ka prioritetima - istakao je Zvizdić.\nPrema njegovim rečima, ne postoji intencija i nijedna odluka u BiH ne može da bude usvojena ako ne glasaju svi konstitutivni narodi.\n- Ne želimo dominaciju, želimo dijalog. Cenimo delovanje Vučića, posebno jer je kroz set političkih poruka pokazao ozbiljan odnos prema BiH. On nije ugrozio suverenitet, integritet i međunarodni pravni objektivitet BiH. On nije podržao referendum u Srpskoj jer je znao da je antidejtonski. Delovanje Vučića je konstruktivno, jako ga cenimo i smatramo da sa Vladom Srbije koju on vodi kreiramo dobre sveukupne odnose - kaže Zvizdić.\nNa konferenciji za medije se čulo i da je poruka Beograda da će se manje mešati.\n- To su poruke koje su logične, poštuje se suverenitet i teritorijalni integritet BiH i Srbije. U BiH se neće desiti bilo kakva dalja dezintegracija, bilo kakvo otcepljenje, moj san je evropska i prosperitetna BiH koja živi u mirnom i stabilnom regionu. Mi sa Vučićem možemo da gradimo dobre odnose - zaključuje Zvizdić. Izvor: B92\nBAKIR PRETI PRAZNOM PUŠKOM: Vojska BiH ostaje bez municije?


"Banja Vrućica" primjer uspješnog poslovanja\nZdravstveno-turistički centar "Banja Vrućica" odličan je primjer dobrog poslovanja i zalaganja, ocijenila je Suzana Gašić, ministarka trgovine i turizma u Vladi RS, koja je u petak bila u svojoj prvoj zvaničnoj posjeti ovom zdravstveno-turističkom biseru.\nTom prilikom održan je sastanak s predstavnicima "Banje Vrućice", a prisustvovale su mu i predstavnice Turističke organizacije i Kulturnog centra opštine Teslić.\nGašićeva je obišla kompleks, kao i buduće gradilište nove zdravstvene ustanove "Blok B", te dala podršku projektu izgradnje, ističući da je oduševljena postojećim objektima i uslugama koje banja nudi.\n"Nadam se da ćemo zajedničkim radom i ulaganjima uspjeti da ovakve primjere prenesemo i na neke druge privredne subjekte koji treba da uče od njih. Svojom uslugom i smještajnim kapacitetom 'Banja Vrućica' se izdvojila iz ukupne turističke ponude Republike Srpske. Ova ustanova je veoma značajna za Republiku Srpsku jer ostvaruje veliku korist i za naš budžet", dodala je Gašićeva.\nOna je poručila da se "Banja Vrućica" izdvojila u turističkoj ponudi Republike Srpske jer je i strani turisti ističu kao prepoznatljivu destinaciju.\nGašićeva je naglasila da će Ministarstvo pružiti svu potrebnu podršku daljem razvoju ovog privrednog društava, a za početak je najavila i moguće rješavanje problema turističke signalizacije.\nDragan Bogdanić, generalni direktor ZTC "Banja Vrućica", izrazio je zahvalnost povodom posjete ministarke Gašić i naveo da će ova kompanija nastaviti sa daljim radom i razvojem.\n"Nastojimo da konstantno povećavamo broj radnika. Od 1. jula ove godine povećali smo i plate zaposlenima. Najniža plata u našoj kompaniji iznosi 600 KM, što je više od republičkog prosjeka. Želja nam je da i u narednoj godini radimo na povećanju plata zaposlenih, ali i na očuvanju ljudskog resursa", rekao je Bogdanić.\nPo njegovim riječima, trenutno zapošljavaju skoro 400 radnika, što je najveći broj od kako "Banja Vrućica" postoji.\n"Ali, na ovome nećemo stati s obzirom na to da smo djelatnost 'Banje Vrućice' iznijeli i van lokaliteta banje, na etno selo Usora i Specijalistički centar u gradu Tesliću", poručio je Bogdanić.\nBogdanić je kazao da je ministarku Gašić informisao i o novom objektu koji planiraju izgraditi. Riječ je o zdravstvenoj ustanovi čiju će uslugu nastojati da prodaju na zapadnom tržištu.\n"Planirano je da ta ustanova pruža usluge iz oblasti stomatologije, dijagnostike te određenih hirurških oblasti koje mogu tu da se sprovode. Nastojaćemo da dovedemo vrhunske stručnjake i na taj način imamo ustanovu koja neće tražiti novac od Fonda, nego će Republici Srpskoj donositi novčana sredstva", istakao je Bogdanić.\nOn je kazao da je ministarku Gašić upoznao i s kočnicama u radu koje postoje od strane lokalne zajednice, ali i da se nada da je to prolaznog karaktera, mada, kako je istakao, neke nesuglasice traju skoro tri godine.\n"Ove godine prešli smo 200.000 noćenja, te očekujemo da će to biti između 230.000 i 240.000 noćenja do kraja godine, gdje će učešće gostiju koji dolaze izvan RS i BiH preći 50 odsto", istakao je Bogdanić.\nSuzana Lipovčić, vršilac dužnosti direktora Turističke organizacije opštine Teslić, istakla je da se, s obzirom na broj noćenja i kvalitet usluge koji pruža, "Banji Vrućici" treba dati veći značaj ne samo u lokalnoj zajednici, već i na državnom nivou.\n"Turistička organizacija opštine Teslić u toku ove godine ostvarila je zavidnu saradnju te smo krenuli u realizaciju nekih projekata u vezi s promocijom banje na evropskom tržištu, konkretno u Holandiji, jer ti gosti pristiži ovdje. Mogu da najavim promociju svih turističkih mjesta u Tesliću i 'Banje Vrućice' na bilbordima širom RS", kazala je Lipovčićeva.\nFoča: Muž automobilom udario suprugu, zadobila teže povrede\nUhapšen vozač u Doboju, vozio sa 2,28 promila alkohola u krvi


WTA o deportaciji Voračove: Nije uradila ništa pogrešno – Sportklub – BGD Novine\nWTA o deportaciji…\nŽenska teniska asocijacija (WTA) konačno se oglasila po pitanju deportacije Renate Voračove, kojoj je ukinuta viza posle nekoliko dana provedenih u Australiji.\nČeška teniserka je dobila dozvolu za ulazak u zemlju na osnovu medicinskog izuzeća, pošto nije vakcinisana protiv koronavirusa, ali joj je ukinuta viza pošto je Novaku Đokoviću zabranjen ulazak u zemlju. Voračova je igrala na jednom turniru u dublu pre nego što je završila u smeštaju za azilante, istom onom u kojem je bio i najbolji teniser sveta, a za razliku od njega nije pravdu potražila na sudu, zbog čega je deportovana iz Australije.\n„WTA podržava i ceni napore koje su uložili Kreg Tajli i Teniska asocijacija Australije da bi organizovali tenisko leto pod uslovima ko nastavljaju da budu izazovni za sve. WTA veruje da bi sve teniserke trebalo da se vakcinišu i u potpunosti podržavaju imigracionu politiku koja je na snazi jer je zaštita australijskih zajednica u kojima se takmičimo od ključne važnosti.\nUzevši sve to u obzir, komplikacije koje su se desile u poslednjih nekoliko dana, pošto su sportisti poštovali odobren i autorizovan proces dobijanja medicinskog izuzeća za ulazak u zemlju su nesrećne. Renata Voračova je ispoštovala ta pravila i procedure, dobila je dozvolu za ulazak u zemlju po dolasku, takmičila se na turniru i odjednom joj je viza ukinuta, a nije uradila ništa pogrešno. Nastavićem da radimo sa svim organizacijama da bi se ova nesrećna situacija rešila na pravi način“, stoji u saopštenju vladajućeg tela ženskog tenisa.\nVoračova je u utorak najavila da će tražiti odštetu od Teniske asocijacije Australije.\n„Jedna avionska karta je koštala 2.500 evra, a sa mnom je išao i trener. Zatim, hotelski smeštaj, treninzi, potencijalni novac u vidu nagrade… Nadam se da će Asocijacija sve to uzeti u obzir i da nećemo morati da preduzimamo pravne korake“, poručila je 38-godišnjakinja iz Zlina.\nS druge strane, iako je Đokoviću odobrena viza, i dalje postoji mogućnost da mu bude ponovo ukinuta, a rok za to ne postoji. Žreb za Australijan Open zakazan je za četvrtak, a takmičenje na prvom Gren slemu sezone počinje u ponedeljak.\nOPREZ – POLEDILO, VEĆI BROJ VOZILA SLETEO SA AUTOPUTA (VIDEO) – Beograduživo.rs


Poslovni magazin\t26.02.2008 19:14\nU poslednjih par godina, gotovo da nije bilo sedmice u kojoj je zabeležen niži obim trgovanja akcijama domaćih preduzeća. Ako se izuzme par blok transakcija promet u ovonedeljnom trgovanju iznosio je tek oko 700 miliona dinara. Indeks Beleks 15 svih pet trgovačkih dana beležio je postepeno smanjenje vrednosti da bi sedmicu okončao ispod nivoa od 2.100 poena uz gubitak od dva procenta.\nProšlonedeljni izuzetno nizak obim prometa govori da se investitori na Beogradskoj berzi i dalje rukovode jakim oprezom te stoga nisu preduzimali veće aktivnosti ni na strani kupovine ali ni na strani prodaje. S obzirom da nije bilo značajnijeg pada tržišnih vrednosti, može se reći da su trenutne cene domaćih akcija u velikoj meri ukalkulisale trenutne političke prilike.\nIpak, glavni inostrani ulagači sa velikim pozorom pratiće buduće poteze najviših državnih zvaničnika koji bi mogli presuđujuće odrediti ovogodišnja berzanska kretanja. Najtrgovanija hartija bila je niška AIK banka koja je zabeležila promet od skromnih 130,7 miliona dinara uz blagi rast vrednosti na nedeljnom nivou. Solidan promet od 124,8 miliona dinara zabeležila je i novosadska Metals banka. Najveći deo prometa realizovan je na ceni od 39.590 dinara i to u dogovorenoj transakciji dva učesnika na tržištu. Beogradska Agrobanka okončala je sedmicu na nivou od 21.500 dinara a sa prometom od 40,3 miliona dinara bila je takođe među pet najtrgovanijih hartija.\nBečejski „Sojaprotein“ protekle nedelje i zvanično je objavio dokapitalizaciju kojom se planira emitovanje novih 650.000 komada akcija po ceni od 3.100 dinara za sve akcionare koji budu želeli da iskoriste pravo preče kupovine. Ova sredstva biće namenjena za izgradnju fabrike sojinih proteinskih izolata i proteinskih koncentrata, kapaciteta 15 hiljada tona godišnje. Inače, tokom sedmice „Soja“ je zabeležila promet od 57,8 miliona dinara dok je cena na kraju sedmice pala na nivo emisione cene od 3.100 dinara.\nNa aukcijskom tržištu, u utorak je otpočelo trgovanje akcijama novosadskog DDOR-a koji je izgubio 20 procenata na vrednosti, spustivši se na nivo od 8.300 dinara. U dve blok transakcije u petak je isprometovano i 24,3 odsto akcija pančevačke „Luke Dunav“ i to po ceni od 15.000 dinara po akciji. Do ove transakcije, najveći akcionari ove pančevačke kompanije bili su Siti Port (vlasnik ugostiteljskog preduzeća „Stari grad“) i šabački „Inter Eksport“.


Uskoro u Nišu otvaranje dva pogona i početak izgradenje stanova za pripadnike snaga bezbednosti - JUGPRESS\nUskoro u Nišu otvaranje dva pogona i početak izgradenje stanova za pripadnike snaga bezbednosti\nPostavio: Jugpress 16 Avgusta, 2018\nZa dve godine koliko je aktuelna vlast na ovoj poziciji grad Niš uspeo da vrati 2,6 miliona dugova, nasleđenih iz prethodnog perioda i da stabilizuje javne finansije. U trenutku kada je stupila na vlast, kako kaže gradonačelnik Darko Bulatović samo za socijalna davanja kasnilo se po devet meseci a sada je sve to dovedeno u mesečnu ažurnost. Uz sve to redovno servisira tekuće obaveze i to bez ikakvog novog zaduživanja.\n“Za 2,6 milijardi dinara koliko smo vratili starih dugova, mogli smo da izgradimo 440 kilometara kanalizacione mreže ili 550 kilometara vodovodne mreže ili 50 vrtića”, naglasio je Bulatović.\nPomoć je pružala i država koja je u dva maha na račun Grada Niša uplatila 330 miliona dinara, radi održavanja likvidnosti. Ovaj novac je , kako je rekao gradonačelnik u susretu sa novinarima u Gradskoj kući, na računu grada i koristiće se u slučaju nepredviđenih troškova, kao što je nedavno bio slučaj rešavanja problema u Pčelici, gde je Grad intervenisao u vraćanju dugova ove ustanove.\nKako je Bulatović kazao podrška države ogleda se i u čestim posetama predsednika Vučića Nišu, koji je 16 puta bio u Nišu, pružao finansijsku i investicionu pomoć, a uskoro će predsednik države ponovo biti u Nišu prilikom i to tri puta, prilikom otvaranja dve nove fabrike “Cumbotela” i “ Imija” ali i prilikom početka izgradnja prve faze stanova za pripadnike snaga bezbednosti.\n„Nas očekuju nova zapošljavanja jer nam predstoji otvaranje IMI-ja i Cumtobela. Predsednik države Aleksandar Vučić prisustvovaće otvaranju ovih fabrika ali i početku izgradnje stanova za pripadnike Vojske i Policije. Upravo ovaj dvogodišnji period obeležila je snažna podrška Vlade Srbije i samog predsednika Vučića gradu Nišu jer bez državne pomoći teško da bismo uspeli da realizujemo ovako značajne investicije“.\nSva dokumentacija za početak izgradnje stanova za pripadnike bezbednosti je spremna\n“ Mi smo prvi, zajedno sa Vranjem, koji su stvorili uslove da može da se počne sa izgranjom ovih stanova. Paralelno sa tim radimo na novoj lokaciji koja će obezbediti novu stanogradnju” rekao je Bulatović.\nU prvoj fazi gradiće je 198 stanova za pripadnike snaga bezbednosti.\nNiš se sada može pohvaliti brojnim novim saobraćajnicama, izgradnjom postrojenja za prečišćavanje otpadnih voda, izgradnjom železničke obilaznice, naučno-tehnološkog parka, kazao je gradonačelnik i najavio da će naredne godine izdvojiti milijardu dinara više nego ove i ta sredstva će, pre svega biti utrošena za program izgradnje i održavanja, pre svega za sanaciju vodovoda, kanalizacione mreže i gradsku rasvetu.\nBulatović je kazao da je ključna stvar za stabilizaciju javnih finansija povećanje prihoda od poreza na imovinu i poreza na zarade. .\n“U 2011. godini grad je na ime poreza na zarade imao prihod od 2,2 milijarde dinara, a u 2017. godini 3,3 milijarde”, rekao je gradonačelnik.\nBulatović je rekao da je zahvaljujući otvaranju novih pogona broj nezaposlenih u Nišu od 2011. godine do sada smanjen za 10.600, a broj zaposlenih je uvećan za 16.000.\n“U gradu sada imamo 26.000 nezaposlenih lica, a broj zaposlenih na kraju 2017. godine iznosio je više od 77.000”, rekao je Bulatović.


"Kako smo i najavili, u prvom i jedinom izbornom krugu osvojili smo 54 odsto glasova i tako nadjačali zajedničke napore šest drugih kandidata na ovim izborima", rekao je Đukanović, navodeći da neće iznevjeriti očekivanja građana u narednih pet godina.\n"Ovo je prilika da zahvalim građana koji su dali podršku mojoj kandidaturi. Prilika je da kažem da veoma cijenim entuzijazam i lojalnost i posvećenost građana koji podržavaju ovu politiku sve vrijeme. Ubijeđen sam da većina tih ljudi imaju svakodnevne teške životne probleme, pa razumije da je ovo put u bolju budućnost", istakao je Đukanović.\n"Ovaj rezultat je toliko ubjedljiv i nadmoćan da je ovo prilika da preispitate ono što su vaša vrlo istrajna politička stanovišta, da shvatite da se ne može ništa dobro napraviti negiranjem ostvarenja do kojih je Crna Gora došla, negiranjem rezultata koji predstavljaju izraz demokratske volje građana", rekao je Đukanović.\n"Da se homogenizuju ljudski potencijali, jer ćemo sa više snage moći da uspješnije savladavamo izazove koji su pred nama", rekao je Đukanović.\n"Da doprinesemo onom što su želje svakog crnogorskog građanina. Znam da svako želi da živi bolje, da obezbijedit bolje plate i penzije".


L'Oréal izabrao naslednika izvršnog direktora - Nikola Ijeronimus na čelu grupe od maja 2021. - WANNABE MAGAZINE\nKomentarišući ove odluke, Žan-Pol Agon je izjavio: “Nikola Ijeronimus je istinski lider koji ima sve kvalitete potrebne da bude izvršni direktor L’Oréala. Njegovo izvanredno shvatanje potreba i očekivanja potrošača, savršeno razumevanje duha vremena, marketinško iskustvo u kozmetičkoj industriji, u svim kanalima distribucije, državama i kategorijama, temeljno poznavanje brendova Grupe i sposobnost da ujedinjuje i pokreće timove, čine ga najboljim kandidatom za novog rukovodioca L’Oréala. Nikola Ijeronimus je savršeno pripremljen za tu ulogu, imajući u vidu njegovu blistavu karijeru u Grupi, koja traje preko 30 godina, mnoge uspehe, pre svega na čelu L’Oréalove divizije za luksuzne proizvode. U protekle tri godine, imao je ključnu ulogu kao moj bliski saradnik, zamenik izvršnog direktora, da pruža podstrek našim operativnim divizijama, posebno tokom krize kroz koju prolazimo poslednjih nekoliko meseci. On uživa puno poverenje Odbora direktora, kao i moje.”


Direktor drugog najvećeg snabdevača u Evropi: "Gas će biti skup ove zime" - Biznis Telegraf.rs\n27/10/21 | 14:22\nSamo ako u Evropi i Aziji zima bude blaga, tržište bi moglo da krene putem uravnoteženja\n- Mislimo da će tokom zime cene gasa biti visoke. Na kom nivou, ne znam, ali će stanje na tržištu biti veoma zaoštreno, što će biti problematično za građane Velike Britanije, Evrope i neke industrije - rekao je generalni direktor kompanije, Anders Opedal u intervjuu za Rojters.\nDodao je da bi, ako u Evropi i Aziji zima bude blaga, tržište bi moglo da krene putem uravnoteženja između ponude i potražnje do kraja zime i na proleće.\n- Ali, uobičajena zima ili hladnija od normalne, vršiće veliki pritisak na snabdevanje gasom, posebno ako imamo u vidu da tečni prirodni gas nastavlja da odlazi u Aziju, a ne vidimo promene u pogledu isporuka gasa iz Rusije (u Evropu) - rekao je Opedal.\nPodsećamo, problem s gasom već duže vreme potresa Evropu, a članice bloka ne uspevaju da nađu "zajednički jezik".


Instagram je privremenu zaustavio rad na svojoj platformi Instragram Kids (Instagram za decu) namenjenog deci mlađoj od 13 godina, kako bi razmotrio primedbe o sadržaju i pristupu platformi.\n"Danas je prelomni trenutak za sve jači pokret koji zahteva odgovornost tehnoloških kompanija, i veliki dan za sve koji veruju da dobrobit dece treba da bude ispred profita velikih tehnoloških kompanija", izjavio je Džoš Golin, direktor grupe "Ferplej" koja se fokusira na bezbednost dece.\n"Želimo da pohvalimo Fejsbuk što je poslušao brojne glasove koji su im glasno i dosledno govorili da će Instagram za mlade rezultirati velikom štetom nanetom deci".\nGolin je obećao da će se boriti protiv platrforme Instagram Kids "dok trajno ne odustanu od nje."\nDok bi deci bila potrebna dozvola roditelja da otvore nalog na mreži Instagram Kids, kompanija kaže da je pauzirala ideju da bi nastavila da "radi na elementima softvera koji bi omogućili roditeljima opciju nadzora nad tinejdžerima", saopštila je kompanija u svom blogu.\n“Nastavićemo rad na tome da mogućimo roditeljima da nadziru naloge svoje dece tako što ćemo proširiti te opcije na naloge tinejdžera (dece starije od 13 godina) na Instagramu".\nKompanija navodi da je realnost takva da deca jesu na internetu i da su proizvodi kao što je Instagram Kids - "bolji za roditelje".\n(Deo informacija u ovom izveštaju preuzet je od agencije Rojters)


Podrška ostanku Škotske - kao nezavisne države - u EU - European Western Balkans\nEDINBURG – U pismu Evropske stranke zelenih, koje je potpisalo 50 političara, navodi se da bi nezavisna Škotska bila i više nego dobrodošla da ostane u Evropskoj uniji ukoliko na referendumu izglasa nezavisnost od Britanije.\nGrupa političara, uglavnom iz Zelene partije, rekla je da bi pomogla kako bi tranzicija do punog članstva Škotske u EU bila “brza i uredna koliko je to moguće”.\nPismo upućeno škotskom parlamentu potpisalo je 26 poslanika Evropskog parlamenta, kao i članovi parlamenata država kao što su Nemačka, Irska, Grčka, Španija i Belgija.\n“Pitanje škotske ustavne budućnosti i vaše veze sa Britanijom i EU trebalo bi da odluči narod Škotske. Nije na nama da kažemo gde pripada Škotska ili kojim putem će ići. Ukoliko bi Škotska postala nezavisna zemlja i zatražila da zadrži svoje članstvo u EU, nudimo potpunu podršku da prelaz bude brz i uredan koliko je to moguće”, navode ministri.\nPodrška ministara mogla bi da bude viđena kao pojačanje za referendum o nezavisnosti koji planira premijerka Škotske Nikola Stardžen, ocenjuje Gardijan.\nČlan Zelene partije, Ros Grir, rekao je da postoji ogromna podrška širom Evrope za evropsku budućnost Škotske, ali da je to jedino moguće ukoliko Škotska postane nezavisna, prenosi Gardijan.


Sastanak sa ambasadorima Kvinte sazvao je Dodik - Sputnjik Srbija\nSastanak sa ambasadorima Kvinte sazvao je Dodik\n13:36 14.02.2020 (osveženo 14:19 14.02.2020) Preuzmite kraći link\nNakon sastanka srpskog člana Predsedništva BiH Milorada Dodika sa ambasadorima zemalja Kvinte, koji su u zgradu Predsedništva BiH u Sarajevu došli na njegov poziv, pojedini sarajevski mediji pokušali su da obmanu i dezinformišu javnost objavljivanjem raznih neistinitih informacija, javila je agencija Srna.\nTako su neki od njih objavili da su ambasadori zemalja Kvinte pozvali srpskog člana Predsedništva BiH na, kako su naveli, vanredni sastanak u zgradu Predsedništva BiH nakon zaključka zvaničnika Republike Srpske da njeni predstavnici u zajedničkim institucijama BiH obustave rad na odlučivanju o bilo kojem pitanju iz nadležnosti organa BiH dok ne bude usvojen zakon o Ustavnom sudu BiH, u čijem sastavu ne bi bilo stranih sudija.\nPojedini mediji su objavili da je sinoćnjem sastanku sa ambasadorima zemalja Kvinte prisustvovao i predsednik SDS-a Mirko Šarović, što, takođe, nije istina.\n„Srna“ je objavila da je sinoćnji sastanak u Predsedništvu BiH u Sarajevu sa ambasadorima zemalja Kvinte održan na poziv srpskog člana Predsedništva BiH, koji je hteo da ih upozna sa stavovima zvaničnika Republike Srpske nakon odluke Ustavnog suda BiH u vezi sa Zakonom o poljoprivrednom zemljištu Srpske.\nDodik je pozvao ambasadore SAD, Velike Britanije, Francuske, Nemačke i Italije da dođu na sastanak u zgradu Predsedništva BiH i oni su se odazvali njegovom pozivu.\nNakon tog sastanka, koji nije bio ni vanredan ni hitan, kako su pojedini sarajevski mediji izveštavali, srpski član Predsedništva BiH priredio je radnu večeru za ambasadora Ruske Federacije u BiH Petra Ivancova, tokom koje ga je, takođe, upoznao o stavovima zvaničnika Republike Srpske nakon odluke Ustavnog suda BiH u vezi sa Zakonom o poljoprivrednom zemljištu Srpske.\nOsim ovih dezinformacija, pojedini mediji su objavili da predstavnici Republike Srpske obustavljaju rad u zajedničkim institucijama BiH, što je takođe dezinformacija.\nZaključak najviših zvaničnika Republike sa sastanka održanog 12. februara u Banjaluci jasno kaže da predstavnici Srpske u zajedničkim institucijama BiH obustavljaju rad na odlučivanju o bilo kojem pitanju iz nadležnosti organa BiH dok ne bude usvojen zakon o Ustavnom sudu BiH, u čijem sastavu ne bi bilo stranih sudija.\nOvaj zaključak biće potvrđen na posebnoj sednici parlamenta Narodne skupštine Republike Srpske, koja će biti održana u ponedeljak, 17. februara.\nOvi zaključci su samo jednoglasan odgovor zvaničnika Republike Srpske na odluku Ustavnog suda BiH da je član 53 Zakona o poljoprivrednom zemljištu Srpske, kojim je propisano da poljoprivredno zemljište koje je javno dobro, odnosno državno vlasništvo, po sili zakona postaje vlasništvo i posed Srpske u suprotnosti sa Ustavom BiH, odnosno da je Ustavni sud utvrdio da je reč o isključivoj nadležnosti BiH u regulisanju pitanja državne imovine.\nPrema ocenama eminentnih pravnih stručnjaka, ovakva odluka Ustavnog suda BiH predstavlja grubo kršenje Dejtonskog mirovnog sporazuma i umesto da ispunjava svoj primarni zadatak — zaštitu ustavnih odredaba, Ustavni sud BiH uzima sebi za pravo da menja ustavnu strukturu BiH koja je utvrđena Dejtonskim sporazumom u odnosu 49 odsto teritorije Republici Srpskoj, 51 odsto Federaciji BiH.\nDejtonski sporazum, zemlje kvinte, Milorad Dodik


Lavrov: U Solsberiju korišćena supstanca BZ koju proizvode SAD i Velika Britanija - Sputnjik Srbija\n10:54 25 Januar 2020\nLavrov: U Solsberiju korišćena supstanca BZ koju proizvode SAD i Velika Britanija\n16:31 14.04.2018 (osveženo 17:11 14.04.2018) Preuzmite kraći link\nMinistar inostranih poslova Rusije Sergej Lavrov saopštio je u subotu da je, prema informacijama švajcarskog istraživačkog centra, u Solsberiju upotrebljena supstanca BZ, koja je bila u sastavu naoružanja SAD i Velike Britanije, dok se u Rusiji nije proizvodila.\n„Dobili smo informacije iz švajcarskog Centra za radiološku i hemijsko-radiološku analizu u gradu Špic, te informacije su dobijene strogo poverljivim putem. Stručnjaci ovog centra su 27. marta analizirali uzorke koji su im poslati iz Organizacije za zabranu hemijskog oružja, koji su preko OZHO uzeti s mesta incidenta u Solsberiju. I ova laboratorija u gradu Špicu, u kojoj, uveren sam, rade profesionalni naučnici kojima je stalo do svoje reputacije, došla je do ovih rezultata“, rekao je Lavrov.\n„Sada ću citirati doslovno ono što su oni uputili OZHO kao svoj zaključak: ’Na osnovu ekspertize u testovima su otkriveni tragovi toksične hemikalije BZ i njegovi prekursori koji pripadaju hemijskom oružju druge kategorije, na osnovu Konvencije za zabranu hemijskog oružja. BZ predstavlja nervno-paralitičku supstancu koja privremeno parališe čoveka. Psiho-toksični efekat postiže se trideset do šezdeset minuta nakon primene i traje oko četiri dana. Ova receptura postojala je u naoružanju armija SAD, Velike Britanije i drugih zemalja NATO-a. U Sovjetskom Savezu i Rusiji slična hemijska jedinjenja nisu proizvođena‘“, rekao je Lavrov.\nRuski ministar je istakao da klinička slika stanja Sergeja Skripalja i njegove ćerke Julije više odgovara trovanju supstancom BZ, ali da ta informacija nije bila uzeta u obzir.\nMoskva se obraća Organizaciji za zabranu hemijskog oružja pitanjem zbog čega informacija centra u švajcarskom gradu Špicu o incidentu s trovanjem Skripalja nije uzeta u obzir, naveo je Lavrov.\n„Ako, naravno, OZHO bude negirala samu činjenicu da je angažovana laboratorija grada Špica, onda bi bilo interesantno čuti ta objašnjenja“, dodao je šef ruske diplomatije.\nPrema njegovim rečima, Moskva se veoma pažljivo odnosi prema utvrđivanju činjenica.\n„Suviše često nam govore da činjenice postoje. Za isto ono mešanje u izbore u SAD Reks Tilerson, bivši državni sekretar, javno je rekao da imaju neoborive dokaze. Kada sam tražio da te činjenice predstavi, rekao je: zašto bismo se time bavili, vaše specijalne službe odlično sve same znaju kako se vi u naše izbore mešate“, rekao je ruski ministar.\nZbog toga, nastavio je Lavrov, Moskva i želi da se „usredsredi u ovom, i u čitavom nizu drugih slučajeva na činjenice, uključujući one u vezi s takozvanim ’slučajem Skripalj‘“.\nOn je naveo da britanske vlasti odbijaju da odgovore na pitanja Moskve, saopštavajući da Rusija sama nije dala odgovore na pitanja Londona. Ministar je objasnio da je Velika Britanija postavila samo jedno pitanje, koje se svodi na to da Rusija treba da prizna na koji je način „novičok“ prenet u London.\nU izveštaju OZHO ne spominje se „novičok“\nU punom tekstu izveštaja OZHO o slučaju trovanja Sergeja Skripalja i njegove kćerke Julije nema termina „novičok“, rekao je Lavrov.\n„U ovom izveštaju potvrđen je hemijski sastav supstance koju su predstavili Britanci i čije su testove, kako je navedeno u dokumentu, eksperti OZHO izveli samostalno. Tamo nema nikakvih naziva, „novičok“ ili nešto drugo. Navedena je dugačka hemijska formula, koja, prema oceni naših stručnjaka, ukazuje na supstancu izrađivanu u mnogim zemljama i ne predstavlja nikakvu posebnu tajnu“.\nČetvrtog marta u britanskom gradu Solsberiju otrovani su bivši pukovnik Državne obaveštajne uprave Rusije Sergej Skripalj, koji je špijunirao za Veliku Britaniju, i njegova ćerka Julija. Velika Britanija optužila je Rusiju da je umešana u ovaj napad, u kojem je, navodno, upotrebljena otrovna supstanca A-231. Rusija ove optužbe kategorički negira.\nSlučaj Skripalj, Sergej Lavrov, Rusija, Velika Britanija


Domaći TV kanali GO4YU podspešuju i učenje maternjeg jezika\nDijasporaDijaspora u AustrijiDomaći TV kanali GO4YU podspešuju i učenje maternjeg jezika\nDijaspora u AustrijiTV\nGO4YU kompanija u vlasništvu Telekoma Srbija od pre tri godine se nalazi na inostarnom tržištu i našim ljudima u dijaspori omogućava gledanje domaćih TV kanala. Uz odabrane programe i deca lakše uče i usavršavaju maternji jezik.\nLetnji raspust se uskoro završava, a za decu iz dijaspore dani provedeni u zavičaju svojih roditelja su bili dragoceni. Sa drugarima i rođacima su često komunicirali na maternjem jeziku, a po završetku raspusta i povratkom u Austriju, Nemačku i ostale evropske zemlje više nemaju priliku za tako intezivnom komunikacijom na maternjem jeziku.\nNova školska godina donosi mališanama manje vremena za igru i druženje, a više školskih obaveza uz knjigu i učenje. Slobodnog vremena biće sve manje, a roditelji će se ponovo suočiti sa dilemom da li da upišu decu na časove maternjeg jezika, ukoliko uošte postoji ta mogućnost u gradovima gde žive.\nVuk Stefanović Karadžić je govorio da je “jezik hranitelj naroda i dokle god živi jezik, dotle živi i narod”, a ove reči uputio je svoj deci koja ne žive u svojoj otadžbini.\nNegujući svoj jezik, deca izrastaju u psihički jače i stabilnije ličnosti, njihov mozak se ubrzano razvija, postižu bolje rezultate u školi, imaju više samopouzdanja i osećaj pripadnosti, a sa druge strane čuvaju svoje korene, kulturu i narod.\nNaravno, svako učenje maternjeg jezika u dijaspori je od izuzetnog značaja za roditelje i njihovu dečicu, bez obzira da li se radi o časovima u školama, udruženjima ili crkvi.\nJedan od mogućih načina da deca u dijaspori slušaju i vežbaju maternji jezik je gledanje domaćih kanala gde imaju priliku da gledaju kvalitetne TV sadržaje, koji su predviđeni za njihov uzrast.\nKompanije Telekom Srbija i GO4YU omogućile su svim našim ljudima u dijaspori GO4TV uslugu koja sadrži više od 250 domaćih kanala i koju odlikuje visok kvalitet slike i zvuka.\n„Dečji kanali imaju ogroman značaj za razvoj deteta jer u potpunosti angažuju vaše dete, a za mališane koji su rođeni van otadžbine, učenje maternjeg jezika uz GO4TV postaje jednostavno i lako. Kroz pesmu, igru i vizuelni doživljaj, deca usvajaju reči spontano, bez opterećenja gramatikom i slovima. Ako vaš mališan voli da priča, peva, gleda crtane i dugometražne dečje filmove, ali i edukativne emisije, GO4TV je idealna prilika da se maternji jezik nauči i usavrši“, objašnjavaju nam iz GO4YU kompanije.\nGO4YU kompanija poseduje ekskluzivno pravo prenosa sadržaja u inostranstvu za kanale RTS-a koji predstavljaju jednu od najvećih riznica evropske televizijske arhive, zatim televizijske kanale BN-a, OBN-a, RTRS-a, ATV-a i K3 TV.\nGO4TV usluga sa raznovrsnom ponudom koja uključuje više od 250 TV kanala i više od 300 radio stanica sa Balkana, sigurno će biti omiljena zabava za čitavu porodicu.\nProgrami u kojima se predstavljaju ljudske sudbine, lepote Balkana, običaji i tradicija, okupiće gledaoce svih uzrasta, a ako volite hranu i uživate u isprobavanju novih, ali i starih, tradicionalnih ukusa, uživaćete u kulinarskim programima.\nFilmski, muzički i serijski kanali su u velikom broju zastupljeni na listi programa, a GO4TV ponudu upotpunjuju i specijalizovani TV kanali za različite generacije.\nUz GO4TV svi ljubitelji sporta mogu uživati u najkvalitetnijem sportskom sadržaju. Direktni prenosi domaćih liga, analize sportskih događaja i rezultata, sportske vesti iz minuta u minut i još mnogo toga obradovaće svakog zaljubljenika u sport, bez obzira da li je u pitanju fudbal, košarka, boks, rukomet, odbojka, tenis ili nešto drugo.\nSvi novi korisnici uslugu mogu da testiraju u trajanju od 15 dana, a ukoliko vam se GO4TV usluga dopadne, na raspolaganju su vam paketi po promotivnim cenama: Plati 6 meseci , gledaj godinu dana ili „Plati 12, gledaj 24 meseca“.\nPonuda važi za sve naše ljude koji žive na teritoriji EU (osim Slovenije i Hrvatske), Švajcarske, Amerike i Kanade.\nPosetite GO4YU portal, svratite do GO4TV poslovnice u Beču, u ulici Mariahilfer strasse 103/8 (u pasažu) ili se javite GO4YU ovlašćenom partneru.\nGO4TV: Više od 30 filmskih kanala sa najboljim filmovima i serijama\nDijaspora domaći TV kanali PROGRAM ZA DECU tradicija zabava život u beču\nGO4TV: Gledajte omiljene domaće TV kanale i uživajte!


Šampioni humanosti van terena\nPosle Novog Sada, u Kragujevcu je otvoren Empti šop, jedinstvena radnja, u koju kupci donose svoju garderobu. Humanitarnu akciju, organizuju šoping centar Kragujevac Plaza i Crveni Krst, a sva prikupljena garderoba i obuća, koju graĐani budu poklonili biće predata socijalo ugroženim licima, na teritoriji Kragujevca i okoline.\nŠampioni na terenu, ali u humanisti. Sportisti kragujevačkog Radničkog, prvi su u ime Kluba, donirali opremu za najmlađe. U humanoj akciji, i gradjani, sa istom željom, da garderobom, koja im nije potrebna, obraduju nekog.\nRTS: Kragujevčani pomažu siromašim sugrađanima


Advokat Gajić: Stefanović se neće politički izvući\n► Advokat Gajić: Stefanović se neće politički izvući\nPredsednik Pravnog saveta Narodne stranke Vladimir Gajić izjavio je da vlast nastavlja sa pretnjama da će pogoršati položaj njegovog branjenika, uzbunjivača i radnika "Krušika" Aleksandra Obradovića, koji je otkrio umešanost u trgovinu oružjem Branka Stefanovića, oca ministra unutrašnjih poslova Nebojše Stefanovića.\nOn je ocenio da se Branko Stefanović neće "politički izvući iz te situacije".\n"Mislim da će vlasti morati dobro da razmisle, jer za razliku od njih, koji nemaju nikakve dokaze, mi imamo izvanredne dokaze koji govore da dve porodice, Stefanović i Petković, trguju uticajem i zloupotrebljavaju službeni položaj i da deluju kao organizovana kriminalna grupa sa podeljenim ulogama članova grupe", rekao je Gajić u emisiji Zumiranje nedeljnika Vreme.\nGajić je istakao da je "jednostavno nemoguće da se Stefanović politički izvuče" i zato što je ta organizovana kriminalna grupa, između ostalog, upropastila "Krušik", a državno preduzeće SDPR, koje se decenijama bavi trgovinom oružjem, dovela u situaciju da mu se po prvi put od osnivanja dodeljuje novac iz budžeta da bi moglo da funkcioniše i isplati zarade zaposlenima.\n"To se dogodilo zato što su sve poslove preuzele privatne firme, a izdavanje saglasnosti za trgovinu i proizvodnju oružja se kontroliše iz jednog centra. Krušik se u jednom poslu dogovorio direktno sa Jermenijom o izvozu oružja u vrednosti od 43 miliona dolara da bi mu Ministarstvo odbrane uskratilo saglasnost, a onda je saglasnost za taj posao dobila privatna firma trgovca oružjem Slobodana Tešića", rekao je Gajić.\nGajić je naveo da postoji dovoljno indicija da je rukovodstvo "Krušika" bilo potpuno upoznato gde će na kraju završiti oružje koje je prvobitno bilo izvezeno u Saudijsku Arabiju, i dodao da su zato državni organi bili dužni da spreče prodaju oružja Arabiji.\n"Oružje je, kao što je ceo svet mogao da vidi, završilo u rukama ISIS terorista koji se pored oružja slikaju i kada ubijaju ljude i kada im seku glave, mogli smo da vidimo mine na kojima belim slovima piše 'Krušik Valjevo'", rekao je Gajić.\nMinistar odbrane Nebojša Stefanović položio je danas venac na spomenik Neznanom junaku na Avali, povodom Dana primirja u Prvom svetskom ratu, saopšteno je iz ministarstva.\nStefanović: Nastavljamo ulaganja u modernizaciju RV i PVO\nNovoizabrani ministar odbrane Srbije, Nebojša Stefanović, najavio je danas dalju modernizaciju Ratnog vazduhoplovstva i protivvazduhoplovne odbrane (RV i PVO) čiju je komandu posetio u Beogradu.\nRadnik valjevskog Krušika M. J. poginuo je danas na poligonu Begove Vode u selu Zlatarić kod Valjeva, kada je izbila eksplozija tokom realizacije redovnih zadataka te namenske industrije na...


Adobe predstavio HTML5 alat za animaciju Web sadržaja — Online Tržište\nObjavio(la) admin u kategoriji Web alati na dan 1. Avgusta 2011. / ostavite komentar\nKompanija Adobe je objavila preview verzije nove aplikacije koja se zove Adobe Edge, koja je dizajnirana za montažu dinamičkog Web sadržaja koristeći HTML5 i srodne otvorene Web standarde.\nOvo je pokretan i interaktivan alat za dizajnere koji žele da izrađju interaktivan Web sadržaj korišćenjem Web standarda, izjavio je Devin Fernandez, Adobe Group Product Manager.\nTradicionalno, Web dizajneri su koristili Adobe Flash ili Microsoft Silverlight za dodavanje modernog animiranog i interaktivnog sadržaja na Web stranice u formi uvodne strane, interaktivnih grafikona, kratkih video zapisa ili baner reklama. Adobe procenjuje da 99 odsto svih desktop računara poseduje player potreban za pokretanje Flash fajlove.\nOpterećenja koje su se ranije odnosila na Flash sada su prevaziđena sa Web standardima. Mi vidimo veliku priliku za kompaniju, da pomognemo ljudima da iskoriste prednosti koje pruža HTML5,\nnaglasio je Devin Fernandez.\nPreview verzija Edge je bespatna za preuzimanje. Kompanija Adobe očekuje da će konačna komercijalna verzija biti dostupna u 2012 godini.\nTagovi: adobe edge, animacija, flash, web standard\nAdobe ažurirao svoj HTML5 alat za animaciju Web sadržaja - Online Tržište kaže:\n8. Septembra 2011. u 11:32\n[…] }()); Adobe Systems objavio je prvi update za svoj HTML5 alat za animaciju Web sadržaja, nazvan Edge, koji treba da pomogne kompaniji da iskoristi rastući niz Web standarda korisnih za […]


Ministarstvo krije isplate iz rezerve u jeku izborne kampanje\nzakon garantuje transparentnost budžetskih rashoda\nASK “nije nadležan”, a Miloš Konatar upozorava da su se u prošlosti kroz isplate preko budžetske rezerve desile najveće zloupotrebe\n3020 pregleda\t2 komentar(a)\nMinistarstvo finansija, Foto: Luka Zeković\nMinistarstvo finansija, u toku kampanje za izbore u Tivtu, krije isplate iz budžetske rezerve, iako Zakon o finansiranju političkih subjekata i izbornih kampanja garantuje transparentnost budžetskih rashoda.\nMinistarstvo je objavilo izvod iz budžetske rezerve za period od 11. do 17. februara ove godine, ali je zatamnilo polja, tako da se ne može vidjeti kome je novac uplaćen i u kom iznosu. Izbori u Tivtu raspisani su 4. februara ove godine. Članom 40 Zakona o finansiranju političkih subjekata propisano je da “Ministarstvo na sedmodnevnom nivou na svojoj internet stranici objavljuje izvode iz državnog trezora, kao i analitičku karticu o potrošnji sredstava iz budžetske rezerve u periodu od dana raspisivanja do dana održavanja izbora”.\nMinistarstvo finansija zatamnilo sva polja u izvještaju\nPotpredsjednik Građanskog pokreta URA Miloš Konatar navodi da su u prošlosti upravo kroz isplate preko budžetske rezerve vršene najveće zloupotrebe.\n“U ovom trenutku je to posebno problematično, kada su raspisani lokalni izbori u Tivtu”, rekao je Konatar “Vijestima”.\nIz Agencije za sprečavanje korupcije su “Vijestima” rekli da je Ministarstvo finansija objavljivanjem izvještaja ispunilo obavezu iz Zakona o finansiranju političkih subjekata, ali da je navelo da su podaci u tom dokumentu zaštićeni u skladu sa Zakonom o tajnosti podataka, “što nije u nadležnosti ASK-a”.\nZakonom o finansiranju političkih subjekata zabranjene su dodjele socijalnih davanja sa budžetske rezerve u godini u kojoj se održavaju lokalni ili parlamentarni izbori. Međutim, u izvještaju Ministarstva finansija ne može da se vidi da li su ispoštovali ovu stavku Zakona. Iz Ministarstva nijesu odgovorili na pitanja “Vijesti” zašto su zatamnili sva polja u izvještaju i da li je to kršenje Zakona o finansiranju političkih subjekata.\nU napomeni uz izvještaj Ministarstvo navodi da “u skladu sa Zakonom o tajnosti podataka (član 63) zatamnjena polja u izvještaju nije moguće objaviti”.\n“Način pristupa podacima koji su označeni stepenom tajnosti je regulisan Zakonom o tajnosti podataka, a zaštita prava na pristup dokumentima koji su označeni stepenom tajnosti je propisana Zakonom o slobodnom pristupu informacijama, a ove oblasti su van nadležnosti Agencije za sprječavanje korupcije utvrđenih odredbama Zakona o finansiranju političkih subjekata i izbornih kampanja koji primjenjuje Agencija. U skladu sa navedenim propisima, prestanak ili promjena stepena tajnosti dokumenata drugih organa je takođe van djelokruga nadležnosti Agencije”, rekli su iz ASK-a.\nDodaju da se ASK zalaže za promovisanje i jačanje transparentnosti prikupljenih i utrošenih sredstava političkih subjekata u izbornoj kampanji, kao i transparentnosti upotrebe javnih sredstava, “uz puno poštovanje važećih zakona koji propisuju pravila i procedure za pristup dokumentima u posjedu organa vlasti”.\nKonatar je ocijenio da način trošenja novca iz budžetske rezerve predstavlja crnu rupu državnih finansija, pa kao što u svemirskim crnim rupama ne važe zakoni fizike, tako “ni u ovoj našoj budžetskoj ne važi niti dobra praksa, ni standardi javnih finansija, a kao što vidimo ni zakoni Crne Gore”.\nUslovi za održavanje izbora mnogo gori u odnosu na one 2016: Konatar(Foto: Savo Prelević)\n“Valjda je normalno da mi kao građani ove države znamo na šta se troši naš novac. Ako Vlada nema šta da krije, zašto ne objavi podatke? Na kraju, na to ih obavezuje i zakon. Ali nažalost, ako smo nešto naučili, to je da za DPS i njihove interesne grupe zakoni jednostavno ne važe. Mi godinama unazad ne dobijamo prave podatke o načinu trošenja sredstava iz budžetske rezerve i sa pravom možemo sumnjati da se radi o zloupotrebama državnog novca, jer su u prošlosti upravo kroz isplate preko budžetske rezerve vršene najveće zloupotrebe”, rekao je Konatar.\n22,5 miliona eura opredijeljeno je Zakonom o budžetu za ovu godinu za tekuću rezervu\nSmatra da je to još jedan razlog zašto u GP URA kažu da nema uslova za slobodne i fer izbore.\n“Danas su uslovi za održavanje izbora mnogo gori u odnosu na one 2016. godine, jer se u javnosti pojavilo bezbroj afera koje potpuno delegitimišu vladajuće partije na lokalu i u državi. Bez epiloga takvih afera u Crnoj Gori nema slobodnih izbora i ne treba im davati legitimitet. Izborno zakonodavstvo nije unaprijeđeno, a većina institucija koje treba da nadgledaju i sprovode izborni proces su u vanrednom ili nelegitimnom stanju. Vrijeme je da jednom konačno prestanemo sa davanjem legitimiteta kriminalu, krađi i korupciji na izborima u Crnoj Gori”, poručio je Konatar.\nStanić: Budžetska davanja se povećavala tokom kampanja\nPortparol i član predsjedništva SDP-a Mirko Stanić podsjeća da je poštovanje zakonske procedure obaveza svih državnih institucija, posebno za vrijeme izbornih kampanja.\n“Ministarstvo finansija ima posebno značajnu ulogu kad je u pitanju regularnost izborne kampanje, posebno imajući u vidu da se u vrijeme izbornih kampanja dešavalo da se značajno povećaju određena budžetska davanja. Zbog toga je potrebno do kraja dosljedno ispuniti odredbe člana 40 Zakona o finansiranju političkih partija i kampanja, uz puno uvažavanje stava 4 tog člana koji propisuje zaštitu ličnih podataka, ukoliko se nalaze na tim izvještajima”, rekao je Stanić za “Vijesti”.\nSDP će, kako je dodao, uzimajući u obzir ranija brojna kršenja izbornih procedura od određenih državnih organa i institucija, snažno insistirati da se ovaj i slični slučajevi do kraja rasvijetle kako bi imali punu informacju, zašto su podaci o potrošnji iz tekuće budžetske reverve zatamnjeni.\nVlada Crne GoreSDPMirko StanićURAASKizboripolitikaTivatMinistarstvo finansijaMiloš Konatar\n28.10. 15:42 h\t41821\n28.10. 07:15 h\t41624\n28.10. 15:29 h\t39370\n28.10. 06:15 h\t37347\n28.10. 14:12 h\t32168


Nova faza popuštanja mera u pripremi: Kako na koncerte, festivale i u NOĆNE KLUBOVE! – Only Clubbing\nNova faza popuštanja…\nNova faza popuštanja mera u pripremi: Kako na koncerte, festivale i u NOĆNE KLUBOVE!\nDanas je održan i drugi sastanak izmedju predstavnika noćnih klubova, event industrije i čelnika grada Beograda koji će zaključke sa ovog sastanka preneti nadležnim ministarstvima u Vladi Republike Srbije.\nBlic saznaje zaključke dogovara koji planiraju da se usvoje u narednom periodu ukoliko se proces vakcinacije nastavi u ovom obimu, kao i da nastavi da opada broj zaraženih.\nTags: 2021 festivali korona nocni zivot popustanje mera\nZbog ogromnog interesovanja za Exitove jednodnevne ulaznice...\nPortparol Fresh Wave Festivala: Publika može da...\nEXIT ima poruku za region: Ponovo ujedinjeni...


BEOGRAD - Todor Puletić i ostali optuženi da su, predstavljajući se kao funkcioneri Vlade, oštetili svoje žrtve za više miliona evra, osuđeni su danas pred Specijalnim sudom na ukupnu kaznu od sedam godina i šest meseci.\nKako se navodi u saopštenju Višeg suda u Beogradu Puletić je osuđen na jedinstvenu kaznu u trajanju od četiri godine i šest meseci i novčanu kaznu od milion dinara, za krivična dela udruživanje radi vršenja krivičnih dela i produženo delo prevare.\nNjegov brat Nebojša Puletić osuđen je na godinu dana zatvora, koju će izdržavati u prostorijama u kojima stanuje, i 50.000 dinara, za krivično delo udruživanje radi vršenja krivičnih dela i produženo krivično delo prevare u saizvršilaštvu.\nLjiljana Milenković je za ista krivična dela osuđena na godinu dana zatvora i 30.000 dinara, a Miodrag Milić na godinu dana zatvora i 20.000 dinara.\nOboje će kaznu izdržavati u prostorijama u kojima stanuju.\nIstom presudom prema optuženom Todoru Puletiću odbijena je optužba da je izvršio krivično delo prevare iz člana 208 stav 4 u vezi sa stavom 1 Krivičnog zakonika zbog odustanka od optužbe Tužioca za organizovani kriminal.\nProtiv navedene presude stranke u krivičnom postupku mogu izjaviti žalbu Apelacionom sudu u Beogradu.\nSumnja se da je ta grupa sa prevarama počela još u januaru 2004. i da se njima bavila sve do hapšenja.\nTodor Puletić se, kako se sumnja, predstavljao kao visoki funkcioner vlade, zatim kabineta predsednika Republike, pomoćnik ministra unutrašnjih poslova zadužen za koordinaciju između Ministarstva odbrane i MUP-a i kao pomoćnik ministra inostranih poslova.\nNebojša Puletić je prilikom kontakta sa odabranim žrtvama tvrdio da je zaposlen u Vladi Srbije, da je policijski službenik MUP-a, službenik Ministarstva pravde i visoki funkcioner kabineta predsednika republike.\nU policiji su tada naveli da se Puletići sumnjiče da su za pet i po godina "svog rada" u zabludu doveli na desetine pravnih i fizičkih lica na teritoriji Srbije i od njih iznudili više od 400 miliona dinara.\n« Isplata zaostalih troškova za prevoz Falkenštajner pregovara o iznajmljivanju Stare planine »


U PRIPREMI 15 NOVIH PROIZVODA | SRNA\nSpecijalni servisi 30/10/2020\nVeć naredne godine ovi hercegovački proizvodi biće zastupljeni u dvadesetak zemalja EU. Plan je da se do 2025. godine dnevno prerađuje više od 100.000 litara mlijeka, najavljuje vlasnik\nBILEĆA, 30. OKTOBRA /SRNA/ - Vlasnik Mljekare "Pađeni" kod Bileće Nenad Vukoje ističe da su u toku pripreme i laboratorijska ispitivanja za proizvodnju 15 novih proizvoda, koji će uskoro biti u prodaji.\nVukoje navodi da Mljekara trenutno radi na voćnim jogurtima koji će biti pušteni za dva mjeseca, a zatim sirevi i probiotik jogurt.\n"Tako smo napravili lepezu novih proizvoda koji će biti vrlo kvalitetni. Uspješno smo taj proces odradili, jer imamo izuzetno kvalitetnu laboratoriju, možda jednu od najboljih na Balkanu. Napravili nešto što za Hercegovinu, ali i šire, puno znači", kaže Vukoje za Srnu.\nOn navodi da proizvode trenutno izvoze u desetak zemalja EU, među kojima su Njemačka, Švedska, Danska, Norveška, Hrvatska, kao i u Srbiju i Crnu Goru.\n"Pripremamo se i već imamo ponude i razrađivanje plana za neke proizvode za izvoz u Maleziju i Singapur", naglašava Vukoje.\nOn ističe da će ispuniti sve planove koje su zacrtali do 2020. godine, a do 2025. plan je da se dnevno prerađuje više od 100.000 litara mlijeka, odnosno više od 36 miliona litara mlijeka u toj godini.\nVukoje kaže da otkupnu bazu Mljekara uvijek popravlja i smatra da će sirovine biti dovoljno.\n"Ne bi trebalo biti nikakvih problema što se tiče naših planova i želja u pravcu razvoja. Smatram da ćemo već naredne godine biti zastupljeni u dvadesetak zemalja EU, čak i šire. Ima pregovora i prema Americi i Australiji", ističe Vukoje.\nSARADNjA SA 1.000 KOOPERANATA\nVlasnik Mljekare "Pađeni" kaže za Srnu da Mljekara trenutno sarađuje sa oko 1.000 kooperanata, od kojih otkupljuju mlijeko sa područja dvadesetak opština Republike Srpske - od Zvornika do LJubinja.\n"Ove godine ćemo otkupiti i preraditi oko dvadesetak miliona litara mlijeka, od toga je svaki dan u prosjeku više od 60.000 litara, tako da ćemo neke planove koje smo zacrtali za ovu godinu ispuniti", kaže Vukoje.\nPrema njegovim riječima, vodi se računa o tome da su kooperanti u prvom planu, tako da su stimulisali proizvodnju mlijeka kroz nekoliko važnih projekata, kao što je nabavka 200 junica u saradnji sa Ministarstvom poljoprivrede, kooperantima mljekare i lokalnom zajednicom, što se pokazalo kao uspješan projekat.\n"Puno smo radili toga na opremanju otkupnih stanica za mlijeko, oko registracije, mnogo novca smo uložili u nabavku laktofriza, opremanje tih otkupnih stanica i još drugih stvari", navodi Vukoje.\nOn ističe da su ove godine uložili više od 3,5 miliona KM u opremanje sistema pakovanja, što će stvoriti uslove za proširenje proizvodnje.\nUSPJEŠNO POSLOVANjE U EPIDEMIJI VIRUSA KORONA\nPrema riječima Nenada Vukoja vlasnika Mljekare "Pađeni", iako je bilo poteškoća i izazova u poslovanju Mljekare tokom epidemije virusa korona, taj period je uspješno prevaziđen, bez otpuštanja radnika, a sve obaveze prema radnicima i kooperantima su uredno izmirene.\n"Ispoštovali smo sve preporuke, radnici su podijeljeni u grupe, radno vrijeme je organizovano u različitim intervalima, pojačali smo dezinfekciju prostora, tako da nismo imali nijedan slučaj zaraze virusom korona među radnicima", kaže Vukoje.\nOn dodaje da je u ovom periodu prodaja stala u odnosu na planirane zahtjeve u otkupu mlijeka, pa se stvarao višak koji su preradili i napravili određene proizvode koji će moći da čekaju da tržište malo bolje oživi.\nMLJEKARA OSNOVANA PRIJE 21 GODINU, ZAPOŠLJAVA 150 RADNIKA\nMljekara "Pađeni" osnovana je prije 21 godinu, a za to vrijeme, zahvaljujući zalaganju, radu i volji vlasnika Mljekare Nenada Vukoja i njegove porodice, postala je jedan od najboljih privrednih subjekata u Hercegovini, Republici Srpskoj i šire, tako da danas zapošljava više od 150 ljudi.\nVukoje sa ponosom ističe da Mljekara "Pađeni" danas ima jedan od najsavremenije opremljenih sistema u BiH, sve obaveze prema radnicima i državi se redovno izmiruju i dodaje da se za 20 godina poslovanja nikada nije desilo da zaposlenima plata kasni.\nPrema njegovim riječima, u Mljekari je zaposleno 20 ljudi sa visokom stručnom spremom, a sav rukovodeći kadar, osim njega, čine mlade žene.\n"Ovo je jedan od dokaza da se i ovdje može stvarati budućnost i raditi, da ima perspektive. Samo su potrebni velika volja, rad i trud", ukazuje Vukoje.


Ilić zbog potresa mozga zadržan na VMA\nFudbaleri Partizana Saša Ilić i Nikola Ninković zbog povreda zadobijenih u utakmici sa Smederevom, prebačeni su na Vojno-medicinsku akademiju (VMA) u Beogradu.\nRanije je šef stručnog štaba crno-belih Vladimir Vermezović takođe bio na VMA zbog jake akutne upale pluća. Ekipu je zbog toga protiv poslednjeplasiranog Smedereva vodio njegov pomoćnik Varga.\n"Sat vremena smo odigrali na zavidnom nivou i imali dobru pas igru, stvarali šanse i, što je najvažnije, davali golove. Zaista sam zadovoljan zbog toga. Posle smo malo popustili, ali je to verovatno zbog umora", rekao je Varga.\nOn je dodao da je igra Partizana bila "efikasna i lepa", kao i to da je najvažnije da su crno-beli kolo pre kraja jesenjeg dela prvenstva ostali na pet bodova prednosti u odnosu na drugoplasiranu Crvenu zvezdu.\nTrener Smedereva Miloš Velebit je kazao da je njegova ekipa mogla i ubedljivije da bude poražena.\n"Partizan je mogao da postigne još neki gol. Potpuno su dominirali. Mi smo hteli da zatvorimo prilaze našem golu, ali nismo uspeli. Bili smo nešto organizovaniji u drugom poluvremenu, međutim, nismo imali znanje za završni pas, kojim bismo stvorili neku šansu", kazao je Velebit.\nPRIMORAVAO DEVOJKU NA PROSTITUCIJU U akciji "Gnev" uhapšen osumnjičeni za podvođenje


Belorusija suspendije sportske događaje - SPORTSKI ŽURNAL\n04 april, 2020 2\nU Belorusiji je do 3. aprila zabeležen 351 slučaj koronavirusa, a četiri osobe preminule su od posledica tog virusa\nFOTO: EPA/MARKIIAN LYSEIKO\nBelorusko Ministarstvo sporta i turizma izdalo je preporuku da se do 20. aprila suspenduju sportski događaji u kojima učestvuju deca i tinejdžeri.\n- Na osnovu preporuka Ministarstva zdravlja, usmerenih ka sprečavanju širenja korona virusa, Ministarstvo sporta i turizma preporučuje da se sportski događaji u kojima učestvuju deca i tinejdžeri, suspenduju do 20. aprila - navodi se u saopštenju ministarstva.\nMeđutim, kako navodi TASS, državna prvenstva se nastavljaju u Belorusiji, jedinoj evropskoj zemlji u kojoj se i dalje održava fudbalsko prvenstvo na nacionalnom nivou.\nU Belorusiji je do 3. aprila zabeležen 351 slučaj koronavirusa, a četiri osobe preminule su od posledica tog virusa.\nU Belorusiji počela i ženska fudbalska liga\nBELORUSI NEMAJU NAMERU DA PREKINU LIGU - Souza pobegao iz Minska\nŽeljko Pavlović · 04 april, 2020 20:01\nI Nikaragva, Burundi i Tadžikistan da urade isto.\nBarem procitaj · 06 april, 2020 17:16\nPa bre bar procitaj prvo vest pre nego lupis.


Finnair deli otkaze i prodaje avione | Avio Press\nFinnair deli otkaze i prodaje avione\nFinnair će zbog veoma loše finansijske situacije morati da otpusti čak 1000 radnika. Finska kompanija upošljava 6700 ljudi što znači da će skoro svaki sedmi radnik dobiti otkaz. Kompanija je najavila da će određeni broj zaposlenih biti na neplaćenom odsustvu zbog nemogućnosti firme da isplati zarade radnicima.\nFinnair je nedavno prodao jedan od svojih 15 Airbusa A350 kako bi prikupio novac koji mu je u ovom trenutku očajnički potreban. Avion je prodat po modelu “sale and leaseback” pa će tako ova letelica ostati u floti kompanije. Sale and leaseback podrazumeva da kompanija proda svoj avion nekoj lizing kući i da ga odmah po prodaji uzme u lizing od iste te kuće. Finnair je ovim potezom prikupio približno 100 miliona evra.\nAmerican Airlines najavio otpuštanje 19000 zaposlenih\nNepal se otvara za međunarodni saobraćaj\nSeverna Amerika JetBlue dobio svoj prvi Airbus A220\nAzija Avganistanski vazdušni prostor nebezbedan za civilne...


srbija voz | Logistic Magazin\nOznaka: srbija voz\nMihajlovićeva: u Zemunu gradimo novi centar za srpsku železnicu (SRB)\nPotpredsednica Vlade Srbije i ministarka građevinarstva, saobraćaja i infrastrukture, Zorana Mihajlović, prisustvovala je danas početku radova na izgradnji i modernizaciji Tehničko-putničke stanice Zemun, i tom prilikom istakla da je ovo izuzetno važan projekat za železnice Srbije jer će nova stanica doprineti da brze, bolje i efikasnije održavamo vozove. Mihajlovićeva je rekla da se do pre 4, 5 godina o železnici […]\nKategorija: Ostalo Tagovi: srbija voz, vesti, zemun, Zorana Mihajlović\nUlaganje u železnicu pet milijardi evra (SRB)\nPotpredsednica Vlade Republike Srbije i ministarka građevinarstva, saobraćaja i infrastrukture Zorana Mihajlović izjavila je, nakon sastanka sa direktorima železničkih preduzeća, da je vrednost ulaganja u železnicu približno pet milijardi evra. Mihajlović je istakla da se putnici na modernizovanim prugama vraćaju vozu kao prevoznom sredstvu i da je sledeći cilj da Srbija iskoristi svoj povoljan položaj kao tranzitna ruta za prevoz […]\nKategorija: Ostalo, Transport Tagovi: srbija voz, vesti, Zorana Mihajlović\nSrbija Voz: Izmenjen saobraćaj putničkih vozova! (SRB)\napril 5, 2018 administrator Ostavite komentar\n“Srbija Voz“ obaveštava putnike da će zbog radova u stanici Resnik, od 4. aprila u 21:40 do 12.04. do 21:40 časova, biti izmenjen saobraćaj putničkih vozova. Vozovi iz unutaršnjeg saobraćaja iz pravca Užica i Niša do Beograd Centra saobraćaće do i od stanice Resnik. U periodu od 5. do 12.aprila međunarodni noćni voz koji saobraća do i od Bara, saobraćaće […]\nKategorija: Priče sa druma Tagovi: putnički voz, srbija voz, vesti


Tužiteljstvo Bosne i Hercegovine saopštilo je da je Sud BIH u cijelosti potvrdio optužnicu protiv bivšeg zapovjednika Armije BiH na području Srebrenice Nasera Orića.\nOptužnicom, koja je podignuta krajem avgusta ove godine, Naser Orić i Sabahudin Muhić se terete da su tokom rata i oružanog sukoba između Armije RBiH i Vojske Republike Srpske (VRS), na području Srebrenice i Bratunca, u svojstvu zapovjednika i pripadnika snaga Armije RBiH, postupali protivno odredbama Međunarodnog humanitarnog prava i Ženevskih konvencija.\nU optužnici se navodi da su optuženi tokom 1992.godine u mjestima Zalazje, Lolići i Kunjerac, počinili ubistvo tri zarobljenika srpske nacionalnosti. Optuženi se zbog toga terete za krivično djelo - ratni zločin protiv ratnih zarobljenika.\nPodsjetimo Orić je uhapšen polovinom ove godine u Švajcarskoj na temelju potjernice iz Srbije, nakon čega je izručen u BiH te saslušan u tužiteljstva.\nOrićevi advokati su ustvrdili da su zločini u Zalazju bili predmet haške optužnice protiv Orića, a potom i oslobađajuće presude na Haškom kaznenom sudu za bivšu Jugoslaviju (ICTY).\nOrić je, nakon što je prvo proglašen krivim na Haškom sudu, oslobođen krivice 2008.godine nakon žalbenog postupka. Žalbene sudije su naime ocijenile kako za zločine u Zalazju nema dovoljno dokaza za utvrđivanje Orićeve odgovornosti.


EP traži sankcije za korumpirane političare u BiH\n“Oni su spremni da gurnu zemlju na ivicu kolapsa zbog svojih separatističkih planova i ličnih interesa. Kao socijalisti i demokrate, već duže vrijeme pozivamo Evropsku uniju da bude aktivnija u okončanju ove krize, uključujući pritisak i sankcije protiv onih koji bojkotuju državne institucije. EU ima obavezu zaštititi teritorijalni integritet, jedinstvo i mir Bosne i Hercegovine i spriječiti svaki povratak nasilju iz 1990-ih”, podcrtali su.\n“Napad Rusije na Ukrajinu i evropske vrijednosti mora nas podsjetiti na to koliko je važan proces proširenja, ako se pravilno vodi, kao pokretač demokratije, slobode, mira, vladavine prava i prosperiteta”, navode u komentaru poslanici Saveza socijalista i demokrata (S&D-a) u Evropskom parlamentu, pozivajući zemlje članice EU da hitno započnu pristupne pregovore sa Skopljem i Tiranom.\n“Spremni su da gurnu zemlju na ivicu kolapsa”\nUpozoravaju da se BiH nalazi u “dubokoj političkoj krizi, rastrgana od strane korumpiranih političkih elita”\nAli da bi imala jaču političku ulogu u BiH, navode, Evropa mora “hitno vratiti svoj kredibilitet u cijelom regionu Zapadnog Balkana”.\n“Zapanjujuće je koliko su ljudi u regionu razočarani EU. Povjerenje u EU opada”, ističu, te dodaju da je, na primjer, percepcija EU kao najvećeg saveznika Sjeverne Makedonije naglo je pala sa 43,2% u 2019. na 13,1% u 2021, prema Institutu za demokratiju Societas Civilis.\n(N1 Foto: Ronald Wittek/Pool via REUTERS)\nNEWER POSTSela ostaju pusta: Jedan đak u cijeloj školi u Potkozari\nOLDER POSTPoznato o čemu su razgovarali Putin i Vučić


POSAO I OBUKA ZA 700 LjUDI - Glas Podrinja\nPOSAO I OBUKA ZA 700 LjUDI\nLokalnim akcionim planom zapošljavanja u 2016. godini planirano je radno angažovanje skoro 700 ljudi. Projekat, vredan 67 miliona dinara, pored prepoznatljivih programa, zapošljavanja pripravnika i starijih osoba, nudi i tri nove mogućnosti za samozapošljavanje\nNastavljajući praksu započetu 2008. godine, grad Šabac će i u 2016. pružiti priliku velikom broju građana da steknu radno iskustvo i da se zaposle. Kroz projekte zapošljavanja starijih osoba i pripravnika, kao i putem javnih radova i stručne prakse, ove godine biće zaposleno 200 ljudi. Novim programima, stvaraju se uslovi za angažovanje još skoro 500 građana.\n- Pored standardnih mera koje smo sprovodili u prošlosti, Lokalni akcioni plan za zapošljavanje sadrži i nove atraktivne mere. Pored aktivnih mera zapošljavanja i smanjenja nezaposlenosti, ove mere treba da omoguće kvalitetne obuke i programe prekvalifikacija, koje će dovesti do povećanja broja zaposlenih na području grada. Kroz programe će proći 700 ljudi. Ukupna vrednost sredstava potrebnih za realizaciju Lokalnog akcionog plan za zapošljavanje iznosi 67 miliona dinara, od čega grad finansira 64, a republika tri miliona dinara, navodi Bojana Mladenović, načelnica Odeljenja za društvene delatnosti.\nLokalni akcioni plan za zapošljavanje usaglašen je sa Nacionalnom strategijom za zapošljavanje. Ovaj dokument kao novine je predvideo podsticaje za osnivanje zadruga, mentoring program za nezaposlene i sprovođenje obuka za samozapošljavanje.\n- Lokalni akcioni plan za zapošljavanje za 2016. godinu nudi veliki iskorak u odnosu na prethodne dokumente ovog tipa, jer nudi nove, velike mogućnosti. Siguran sam da su projekti koji nude mogućnost samozapošljavanje nešto što se retko gde u Srbiji sprovodi. Opredelili smo novac za obuku lako zapošljivih grupa jer tako stvaramo mogućnost da se ljudi zaposle i doprinesu ukupnom privrednom razvoju grada. Da bi ljudi mogli da se zaposle i da imaju pristojne plate, moraju da prođu odgovarajuće obuke, što će im ovaj program omogućiti. Imamo i mentoring program, koji je namenjen novim preduzetnicima kojima u 2016. godini grad nudi besplatnu pravnu i knjigovodstvenu pomoć. Značajne podsticaje imamo i za zadruge, jer u poljoprivredi vidimo ogromnu razvojnu šansu čitavog kraja. Veliki sam optimista po pitanju ovih projekata, i nadam se da će se u Šapcu, zahvaljujući njima i direktnim stranim investicijama, tokom 2016. zaposliti 2.000 ljudi, kaže Nebojša Zelenović, gradonačelnik Šapca.\nKombinacija mera aktivne politike zapošljavanja i direktnih stranih investicija dovešće do zapošljavanja velikog broja Šapčana, kažu predstavnici grada. Oni zato i smatraju da je plan od 2.000 novih radnih mesta u 2016. godini na području grada sasvim ostvariv.


Nema novih informacija o otetim državljanima Srbije - www.lobi-info.rs\nBojan K. 21. novembra 2015., 11:35 4.2k Views\nProšlo je 13 dana od otmice naše sugrađanke Slađane Stanković i Jovice Stepića, službenika srpske ambasade u Libiji,a njihova sudbina se i dalje ne zna.\nPrema nezvaničnim saznanjima, njih drže paravojne formacije u gradu Sabrata, a njihovi životi su u rukama je britanske obaveštajne službe pregovore s otmičarima.\nSekretar Ministarstva spoljnih poslova Srbije Veljko Odalović i članovi specijalnog tima BIA su se vratili početkom nedelje iz Libije sa obećanjem tamošnjih lokalnih vlasti da će oteti službenici srpske ambasade Slađana Stanković i Jovica Stepić uskoro biti oslobođeni.\nPremijer je pre tri dana izjavio da su oni živi i da država radi sve da što pre dođu u Srbiju.\nU Ministarstvu spoljnih poslova Srbije nisu mogli da odgovore na pitanja o ovom slučaju, niti da daju više detalja o pregovorima zbog „bezbednosnih razloga“, ali i činjenice da veći deo aktivnosti koje se sprovode kada je reč o talačkoj krizi radi direktno kabinet premijera.\nPrethodna objava Radovi na Pančevačkom mostu. Očekujte gužve narednih dana\nSledeća objava Izložba Nemanje Vorkapića umetnika iz Borče


Aktivnosti kompanije Morph Networks\n27 априла, 2020 Ostavite komentar\nMorph Networks je kompanija osnovana 2015. godine u Beogradu, a svoju osnovnu delatnost obavlja u sferi outsourcing-a. Od samog osnivanja, pa do danas, osnovni postulat kompanije je briga prema čoveku, kako prema zaposlenima, tako i prema onima kojima je briga potrebna.\nIz tog razloga, ova kompanija je redovni učesnik donatorskih akcija i ponosni partner mnogobrojnih humanitarnih organizacija.\nIako joj je osnovna delatnost outsourcing, kompanija je odlučila da pomogne napore institucija, lekara i zdravstvenih radnika, koji usled pandemije virusa COVID-19 otežano rade, doniranjem osnovnih namirnica za život i higijenskih sredstava.\nTako je kroz mesec mart i april 2020. godine, Instututu za mentalno zdravlje i NVO Atina donirano ukupno: 270 kg brašna, 150 kg šećera, 240 l ulja, 5 l etanol-alkohola, 215 pakovanja plazma keksa, 120 pakovanja testenine i 58 doza sredstva za dezinfekciju ruku.\nUz to, poslata je jednokratna pomoć NURDOR-u u iznosu od 50.000 dinara, a Instutitu za zdravstvenu zaštitu majke i deteta Srbije „Vukan Čupić“, donirano je 350 maski i 5000 rukavica.\nKako bi zaštitila svoje zaposlene, kompanija se ponašala veoma odgovorno, i od samog početka pandemije uvela sve preporučene mere zaštite, a od 13. marta svim zaposlenima je omogućen rad od kuće.\nTags: covid-19, donacija, društvena odgovornost, korona virus, Morph Networks\n« Kompanija Nectar donirala preko 37.000 svojih proizvoda\nDonacija Mobi Banke i Telenora za pomoć zdravstvenim ustanovama »


Simulacija, ekperiment i rekonstruisanje događanja kao sredstva oblikovanja stvarnosti\nU srži ovog predloga koncepcije Oktobarskog salona nalazi se pitanje o tome kako stvoriti odgovornost, kako možemo reagovati na jedan odgovoran način, odnosno, kako možemo doprineti reagovanju kao kulturni producenti i potrošači?\nŽelja je da predstojeći Oktobarski salon posluži kao katalizator rasprave o poslušnosti i pokoravanju vlastima, konformizmu, društvenoj odgovornosti, neposlušnosti i nekonformizmu. Simulacija, eksperiment i rekonstruisanje događanja, tim redosledom, mogu se smatrati metodima oblikovanja stvarnosti u sadašnjosti. Umetnici mogu usmeravati način na koji posmatramo stvarnost, koja se čini tako nepromenljivom i toliko frustrijajućom najveći deo vremena, pomoću sitnih gestova, komentara ili neposrednim simulacijama dobro poznatih činjenica, događaja, istorijskih spoznaja, itd. Danas su umetnici prisvojili ove metode kao vitalna umetnička sredstva, naročito u domenu performansa, filma, videa i fotografije.\nTokom proteklih nekoliko godina, u mogućnosti smo da pratimo porast umetničkih inicijativa i projekata koji se umesto na globalno orijentišu na lokalne specifičnosti. Umetnici često reaguju na svoju neposrednu društvenu i političku okolinu na jedan odgovoran način, postavljajući pitanja u mikrokosmosima u kojima žive i rade.\nLako bismo ih mogli okarakterisati kao revolucionare malog formata, budući da oni preispituju njihovo neposredno i društveno i političko okruženje. Ovi mikrogestovi sadržani u njihovim umetničkim delima prenose efekte globalnog posredstvom kontura lokalnog.\nMi reč odgovornost doživljavamo kao sposobnost odgovornog reagovanja.


NEFORMIRANjE VLASTI - CILJ IZAZIVANjA TENZIJA | SRNA\nNEFORMIRANjE VLASTI - CILJ IZAZIVANjA TENZIJA\nMOSTAR, 19. SEPTEMBRA /SRNA/ - U BiH se namjerno izazivaju tenzije u javnosti i među političkim akterima da ne bi bili primijenjeni rezultati izbora ni nakon skoro godinu dana, smatra član Predsjedništva Hrvatskog narodnog sabora /HNS/ BiH LJiljana Lovrić.\n"Moralno i politički odgovorno bilo bi da se svi vratitimo dogovoru na koji HNS i svi politički predstavnici Hrvata konstantno pozivaju. Cilj treba da bude završetak formiranja vlasti, zaustavljanje daljeg urušavanja BiH, institucija, izgradnja povjerenja i međunarodnog ugleda zemlje", rekla je Lovrićeva.\nOna je naglasila da bi prioritet trebalo da bude pronalazak rješenja i mjera koje će spriječiti negativni trend odlazaka iz BiH, saopšteno je iz HNS-a.\nLovrićeva je ocijenila da se deklaraciji SDA nepotrebno dao značaj jer je dokument nemoguće sprovesti.\n"Političke ciljeve javno iskazivati je legitimno ako ne narušavaju demokratske postulate. No, jesu li oni realni, ali i opasni kada je riječ o BiH, drugo je pitanje", smatra Lovrićeva.\nOna je dodala da je za sprovođenje ciljeva opisanih u deklaraciji SDA, po važećem Ustavu i zakonima, potreban potpuni konsenzus svih u BiH, a toga nema.\n"Drugi način je da budu nametnuti, što je nemoguće, jer da je neko prije 25 godina smatrao da BiH treba da bude organizovana na konceptu vladavine većine nad ostalim narodima, onda sigurno ne bi bila dejtonska", izjavila je Lovrićeva.\nLovrićeva napominje da se ovakva nepovoljna situacija u BiH negativno održava i na prilive stranih ulaganja, te spoljnotrgovinsku razmjenu.\n"Ukupna strana ulaganja u BiH u 2015. godini iznosila su nešto više od 300 miliona KM, u 2018. oko 200 miliona, a za prvih šest mjeseci ove godine tek 45 miliona KM, dok je spoljnotrgovinski deficit za šest mjeseci ove godine veći za 12 odsto u odnosu na isti period 2018", navela je Lovrićeva, koja je i rukovodilac Odjeljenja privrede Glavnog vijeća HNS-a.\nOna upozorava da izneseni podaci o teškoćama u poslovanju potvrđuju da je stanje u BiH alarmantno u svim segmentima i predstavljaju signal da se stanje hitno mora mijenjati.


Naslovna/Vesti/Društvo/KRIZNI ŠTAB DONEO ODLUKU: Ovo su nove mere za Srbiju\nInstitucije kulture – pozorišta, muzeji i bioskopi od ponedeljka će raditi do 21 čas, dok će postojeće mere koje se odnose na tržne centre i ugostiteljske objekte ostati na snazi još ovog vikenda.\nOvo su u najkraćem odluke Kriznog štaba čija je sednica završena oko 8.45. Prema informacijama “Novosti”, ovo telo će se ponovo sastati u ponedeljak kako bi se razmatrala odluka o produženju radnog vremena za maloprodajne objekte, restorane i kafiće do 20 časova.\nNaši izvori prenose da su lekari bili izričiti da se ne ublažavaju mere ovog vikenda i da se sačeka analiza epidemioloških brojki kako bi se u ponedeljak eventualno relaksirale mere. Predstavnici vlasti su bili za to da se mere “olabave” već u subotu i nedelju, ali će se preseći prvog radnog dana sledeće sedmice.\nPredhodno NEMA SLAVLJA BEZ SARAJEVA: DOBRAHD TV PRIPREMILA PRAZNIČNI SPEKTAKL!\nSledeće 5 saveta za lepše raspoloženje tokom praznika: Sada je pravo vreme za ove aktivnosti!